Super League: Ώρα... ντέρμπι σε ΟΑΚΑ και Τούμπα - Onsports.gr\nOnsports Team\t22 Σεπτεμβρίου 2019, 10:30\nSUPER LEAGUE / Α.Ε. Λάρισας\t/ Άρης\t/ Λαμία\t/ Ξάνθη\t/ Ολυμπιακός\t/ Παναθηναϊκός\t/ Πανιώνιος\t/ ΠΑΟΚ\nΠιάνει... φωτιά η Super League απόψε με τα σπουδαία ντέρμπι σε ΟΑΚΑ και Τούμπα - Σημαντικά παιχνίδια στο πρόγραμμα.\nΣε ρυθμούς ντέρμπι σήμερα η Super League, με την 4η αγωνιστική του πρωταθλήματος να περιέχει σπουδαία παιχνίδια σε ΟΑΚΑ (Παναθηναϊκός-Ολυμπιακός) και Τούμπα (ΠΑΟΚ-Άρης), αλλά και μάχες για την παραμονή.\nΗ αρχή γίνεται στη Λάρισα, εκεί όπου η ΑΕΛ υποδέχεται στο AEL FC Arena την Ξάνθη (15:00). Οι γηπεδούχοι μετρούν μόλις έναν βαθμό στις πρώτες αγωνιστικές και ψάχνουν την πρώτη τους νίκη, ενώ από την άλλη πλευρά, η Ξάνθη έχει πραγματοποιήσει εντυπωσιακό ξεκίνημα με το 3 στα 3 και βρίσκεται στα ψηλά πατώματα του βαθμολογικού πίνακα. Στόχος είναι ακόμη μία επιτυχία.\nΣτις 18:30, ανοίγει ο χορός των ντέρμπι στο κατάμεστο γήπεδο της Τούμπας. Εκεί όπου ο ΠΑΟΚ αναζητεί ακόμη μία νίκη για να συνεχίσει με το 4 στα 4, ώστε να παραμείνει στην κορυφή του πρωταθλήματος. Ο Άρης από την άλλη γνωρίζει ότι έχει δύσκολο έργο, αλλά έρχεται με τη φόρα της τεσσάρας κόντρα στον Παναθηναϊκό. Με επιτυχία σκαρφαλώνει περισσότερο στον βαθμολογικό πίνακα ενόψει της συνέχεια.\nΜια ώρα αργότερα, στις 19:30 η Λαμία υποδέχεται τον Πανιώνιο σε ένα παιχνίδι... τελικό για την παραμονή, αν και βρισκόμαστε μόλις στην 4η στροφή του πρωταθλήματος. Η Λαμία είναι από τις ομάδες δίχως νίκη και θα την επιδιώξει στο εντός έδρας παιχνίδι κόντρα στον Πανιώνιο. Από την άλλη, ο Ιστορικός κατάφερε να κερδίσει από την ΑΕΛ και να μειώσει την ποινή του -6 κατά το ήμισυ. Η αποστολή του είναι δύσκολη, όμως στόχος του είναι να σβήσει την τιμωρία του για να αρχίσει να κερδίζει έδαφος.\nΤο σημερινό πρόγραμμα κλείνει στις 20:30, με το μεγάλο ντέρμπι των αιωνίων αντιπάλων. Ο Παναθηναϊκός των χιλίων προβλημάτων και έχοντας φτάσει στο σημείο μηδέν, ψάχνει αγωνιστική ανάσταση απέναντι στον Ολυμπιακό σε ένα ΟΑΚΑ που δεν θα θυμίζει ότι φιλοξενεί ένα μεγάλο ντέρμπι. Από την άλλη, ο Ολυμπιακός πηγαίνει στο ΟΑΚΑ με την καλύτερη δυνατή ψυχολογία. Εννέα πόντοι ήδη στη Superleague και μία μεγάλη ισοπαλία κόντρα στην Τότεναμ για το Champions League.\n5 λεπτά πριν Λεβαδειακός-Ιωνικός: Ωραία ενέργεια και γκολ ο Πολέτο (video)\n14 λεπτά πριν Άρης: Η θέση για Κουζέλογλου\n29 λεπτά πριν Γαλλία καλεί Κουζέλογλου\n29 λεπτά πριν Live Chat ΟΦΗ-Ατρόμητος 0-0


Η Ενθρόνιση του Μητροπολίτη Ιταλίας Πολυκάρπου (LIVE) - ΕΚΚΛΗΣΙΑ ONLINE\nΠέμπτη, 11 Μαρτίου 2021 12:51\nΑρχική » ΝΕΑ » Η Ενθρόνιση του Μητροπολίτη Ιταλίας Πολυκάρπου (LIVE)\nΤελείται αυτή την ώρα η ενθρόνιση του Σεβ. Μητροπολίτη Ιταλίας και Εξάρχου Νοτίου Ευρώπης κ. Πολυκάρπου στον Ιερό Μητροπολιτικό Ναό του Αγίου Γεωργίου των Ελλήνων στη Βενετία.\nΣτην τελετή ενθρόνισης παρίσταται ο Σεβ. Μητροπολίτης Αυστρίας κ. Αρσένιος, Εκπρόσωπος του Οικουμενικού Πατριάρχη κ. Βαρθολομαίου.\n1 χρόνο πριν ΜΗΤΡΟΠΟΛΕΙΣ, ΝΕΑHot News, μητρόπολη ιταλίας\nΈνα συγκλονιστικό περιστατικό για τις ψυχές που έχουν ανάγκη!Κυριακή της Τυρινής: Πότε είναι και τι τρώμε


Θέμα: καινούρια μπότα...προτάσεις??? Δευ Αυγ 03 2015, 21:24\nαπλά τα πράγματα...μετά την τελευταία μου βόλτα στην Πίνδο η μποτούλα μου αποφάσισε να χωρίσει με την σόλα και μάλιστα με άσχημο τρόπο, αφού έχει σκιστεί και ένα κομάτι της σόλας κοντά στη φτέρνα!!!!! το μοντέλο Richa Imola (νομίζω) και τις είχα πάρει μεταχειρισμένες πριν από 2,5 χρόνια σε τέλεια κατάσταση. Η χρήσης της ήταν 90 % άσφαλτος και ελάχιστο χώμα. Το επόμενο μοντέλο που ψάχνω θέλω να είναι 100 % αδιάβροχο και σχετικά άνετο και με προυπολογισμό κάτω από 200 ? (και από Ελλάδα, γιατί έτσι κι αλλιώς δε μπορούμε να κάνουμε και διαφορετικά). Σας ευχαριστώ\nΘέμα: Απ: καινούρια μπότα...προτάσεις??? Τρι Αυγ 04 2015, 15:57\nDainese fulcrum mega stock bazaar\nΘέμα: Απ: καινούρια μπότα...προτάσεις??? Τρι Αυγ 04 2015, 16:02\nνα φανταστώ και 1 νούμερο μεγαλύτερο από αυτο που φοράω στα αθλητικά, ε???\nμε βλέπω να πετάγομαι Λάρισα να δοκιμάζω....\nΘέμα: Απ: καινούρια μπότα...προτάσεις??? Τρι Αυγ 04 2015, 16:45\nΝα πας να τα δοκιμάσεις 1 για να είσαι σίγουρος.\nΜάρκα με μάρκα έχουν διάφορες\nΘέμα: Απ: καινούρια μπότα...προτάσεις??? Πεμ Αυγ 06 2015, 14:43\nχαζεύοντας μου έχουν καρφωθεί 2 μοντέλα...\n1) TCX infinity\n2) FORMA Adventure boots\nοκ , είμαι λίγο πάνω από τον προυπολογισμό μου, αλλά διαβάζω κορυφαία σχόλια και για τις 2\nκαι φυσικά η αμέσως επόμενη επιλογή είναι η DAINESE STIVALE FULCRUM C2 GORE-TEX\nΘέμα: Απ: καινούρια μπότα...προτάσεις??? Πεμ Αυγ 06 2015, 15:41\nΑν κοιτάς και για πιο οφ, αυτές που λες είναι πολύ καλές.\nΕγώ έχω τις forma cape horn και οι μπότες είναι φοβερές! Μπορείς να τις πάρεις και σε αρκετά χαμηλή τιμή.\nΗ forma έχει βγάλει επίσης και ένα καινούργιο μοντέλο. Μότο μάρκετ θες/κη αθήνα.\nΘέμα: Απ: καινούρια μπότα...προτάσεις??? Πεμ Αυγ 06 2015, 15:51\nForma cape ε?? Είναι αδιάβροχες έτσι??και από νούμερο,ότι φοράς σε αθλητικό ή +1 παραπάνω??\nΘέμα: Απ: καινούρια μπότα...προτάσεις??? Πεμ Αυγ 06 2015, 15:54\nΑδιάβροχες και δοκιμασμένες! Όχι goretex. Εγώ τις πήρα ένα νούμερο μεγαλύτερες.\nΘέμα: Απ: καινούρια μπότα...προτάσεις??? Πεμ Αυγ 06 2015, 18:49\nΈχω τις TCX Infinity.\nΤις είχα πάρει μέσω internet από ένα outlet στην Ισπανία, όμως, γύρω στα 180 με δωρεάν μεταφορικά.\nΠροηγουμένως τις είχα δοκιμάσει αλλά δεν βρήκα νούμερο στην Colori στην Πάτρα. Κάτω από 200 ευρώ.\nΈγραφαν όμως Oxtar (πρόγονος της TCX ή κάτι τέτοιο), άρα ήταν λίγο μπαγιάτικες.\nΤο γράφω επειδή δεν έχεις τη δυνατότητα τώρα να παραγγείλεις από Ισπανία.\nΔύσκολα θα τις βρεις, πια.\nΚάνε ένα τηλέφωνο στην Colori Πάτρας...\nΘέμα: Απ: καινούρια μπότα...προτάσεις??? Πεμ Αυγ 06 2015, 21:32\nτις έχει ο Motoparts, απλά "φοβάμαι" για το μέγεθος...να πάρω ότι φοράω ή 1 νούμερο μεγαλύτερο?\nΘέμα: Απ: καινούρια μπότα...προτάσεις??? Πεμ Αυγ 06 2015, 22:49\nΈνα νούμερο μεγαλύτερο λέει εδώ ο Ισπανός φίλος μου:\nΘέμα: Απ: καινούρια μπότα...προτάσεις??? Πεμ Αυγ 06 2015, 22:51\nΘέμα: Απ: καινούρια μπότα...προτάσεις??? Παρ Αυγ 21 2015, 18:27\nτελικά πήρα τις TXC...βέβαια, ακόμα δεν τις έχω φορέσει σε βόλτα. Αλλά έχω μια απορία. Επειδή είναι η πρώτη φορά που έχω τέτοιες μπότες, με τέτοιο δέσιμο....πόσο σφιχτό ή πόσο χαλαρό πρέπει να είναι το πιάσιμο με τα πιαστράκια??? οκ προφανώς όχι τέρμα σφιχτό, μη σπάσουνε και όχι τέρμα χαλαρό μη μου φύγει η μπότε (λέμε τώρα) αλλά πόσο πρέπει να με "πιέζει" ????\nΘέμα: Απ: καινούρια μπότα...προτάσεις??? Παρ Νοε 27 2015, 01:08\nΗ καλή μπότα πρέπει να είναι γερμανική. Αυτοί ξέρουν....\nΘέμα: Απ: καινούρια μπότα...προτάσεις??? Πεμ Δεκ 17 2015, 11:29\nΧθες αγορασα απο εξωτερικο της daytona roadstar gtx...314ευρω....πανακριβη..ξερω..μαζευα 3 μηνες τα χρηματα για να τις παρω και ευχομαι να αξιζουν..η δουλειά μου βλέπετε ειναι ολη μερα στο δρομο πανω σε μηχανη και ηθελα κατι καλο.. ελπίζω να αντεξουν.\nΘέμα: Απ: καινούρια μπότα...προτάσεις??? Πεμ Δεκ 17 2015, 18:16\nεπανέρχομαι για να πω ότι οι μπότες που τελικά πήρα (TXC Infinity) είναι απλά ΚΑΤΑΠΛΗΚΤΙΚΕΣ!!!!!!\nσε πρόσφατη βόλτα (σαβ/κο) στα ζαγοροχώρια τις δοκίμασα όπου:\n- μέσα σε ποτάμι για κανα 10λεπτο...δεν πέρασε σταγόνα\n- με αρκετό περπάτημα, από Τσεπέλοβο στο φαράγγι του Βίκου (πάνε έλα κοντά στα 2 χλμ ανηφόρα/κατηφόρα) και δεν με κουράσανε καθόλου και\n- στο θέμα ζέστης, με μια απλή "ισοθερμική" κάλτσα από τα αδμιραλ, δεν κατάλαβα τίποτα!!!!!\n- πάνω στη μηχανή ένιωθα απίστευτα άνετος, χωρίς να με πιέζουν πουθενά\nκαι όλα αυτά για εντελώς καινούρια και αφόρετη μπότα!!!!!!\nτο μόνο που μετάνιωσα είναι ότι τις πήρα από ΕΛλάδα 230 ? και μετά από σχεδόν 1 μήνα που ανοίξανε οι αγορές για εξωτερικό, τις είχα βρει 180 ?....\nΘέμα: Απ: καινούρια μπότα...προτάσεις??? Πεμ Δεκ 17 2015, 20:18\nΤι εννοείς; Ψάρευες σολομό μέσα στο νερό ή κάτι τέτοιο;\nΑν τέτοια εποχή πήγες στα Ζαγοροχώρια και το πόδι σου δεν κρύωνε πάνω στη μηχανή τότε ναι είναι καλές μπότες!\nΓια πες, τι νούμερο φοράς κανονικά και τι νούμερο πήρες;\nΚαλοφόρετες και καλοτάξιδες!\nΘέμα: Απ: καινούρια μπότα...προτάσεις??? Παρ Δεκ 18 2015, 07:21\nκαθόμουν μέσα στο νερό (μέχρι τον αστράγαλο) για να τις δοκιμάσω και για να βγάλω κάποιες φωτογραφίες...\nπήγα τέλη Νοεμβρίου που το πρωί είχε κοντά στους 20 βαθμούς και το βράδυ 5... αλλά γενικά από αυτά που είχα διαβάσει, δεν έχεις θέμα.\nσχετικά με το μέγεθος, γενικά φοράω 44. Αυτές τις πήρα 45 και στην αρχή (στα πρώτα δοκιμαστικά εντός σπιτιού) μου φάνηκαν μεγάλες, αλλά τελικά έκανα πολύ καλά που πήρα 1 νούμερο μεγαλύτερο γιατι το πόδι το νιώθω πολύ άνετο, χωρίς να "κολυμπάει"!!!


ΠΑΛΑΙΟΧΩΡΙ ΛΕΣΒΟΥ: ΣΥΝΕΤΑΙΡΙΣΤΙΚΗ ΤΡΑΠΕΖΑ ΛΕΣΒΟΥ-ΛΗΜΝΟΥ\nΑνάστατη είναι η κοινωνία του βορείου Αιγαίου μετά την υπαγωγή, από την Τράπεζα της Ελλάδος, της Συνεταιριστικής Τράπεζας Λέσβου-Λήμνου στα μέτρα εξυγίανσης που προβλέπει ο ν. 3601/2007, όπως τροποποιήθηκε από τον νόμο 4021/2011.\nΚαι μάλιστα με το σκεπτικό ότι παρά τις επανειλημμένες προσπάθειές της για την αντιμετώπιση των αδυναμιών της Τράπεζας, δεν κατέστη δυνατή η λήψη μέτρων που θα αποκαθιστούσαν τη βιωσιμότητά της. Η άδεια της Συνεταιριστικής Τράπεζας Λέσβου - Λήμνου ανακλήθηκε και εκκαθαριστής της ορίστηκε ο κ. Μιχαήλ Ανδριώτης.\nΑπό το πρωί, δεκάδες κάτοικοι του νησιού απευθύνονται στην Τράπεζα, προκειμένου να διασφαλίσουν τα συμφέροντα τους χωρίς όμως να λαμβάνουν απαντήσεις, ενώ δεν έλειψαν και εικόνες πανικού. 'Αγνωστες παραμένουν και οι επιπτώσεις από το κλείσιμο της Τράπεζας στην τοπική οικονομία. Ήδη σχετική ανακοίνωση υπήρξε από πλευράς του ΣΥΡΙΖΑ, ο οποίος ζητά «την εξασφάλιση των καταθέσεων των χιλιάδων κατοίκων των νησιών μας, που την εμπιστεύτηκαν, καθώς επίσης και η εξασφάλιση των κεφαλαίων των χιλιάδων μικροεπενδυτών/ συνεταίρων της».\nΤέλος, πριν από λίγο, ο πρόεδρος της τράπεζας Απόστολος Πατέστος μιλώντας στην ΕΡΑ Αιγαίου υποστήριξε πως "δεν συντρέχει κανένας λόγος ανησυχίας για τις καταθέσεις".\n"Η αιτιολογία από πλευράς της Τράπεζας της Ελλάδας είναι το έλλειμμα της κεφαλαιακής επάρκειας ύψους εννέα εκατομμυρίων ευρώ. Αυτό όμως συμβαίνει εδώ και χρόνια και για αυτό μας γεννά ερωτηματικά το γεγονός ότι τώρα ενεργοποιείται από την Τράπεζα της Ελλάδας. Ερωτηματικά, επίσης, γεννά η απόφαση να εξαιρεθούν από το πακέτο στήριξης ύψους 48 δισ. ευρώ όλες οι συνεταιριστικές τράπεζες» κατέληξε στις δηλώσεις του ο κ. Πατέστος.\nΗΜΕΡHΣΙΑ ON LINE


Συχνές Ερωτήσεις | Ε.ΠΑ.Μ. Πάτρας\nΗ ίδρυση κόμματος απαιτεί ιδεολογική ταυτότητα. Το ΕΠΑΜ δεν μπορεί να έχει μια τέτοια ενιαία ιδεολογική ταυτότητα και ούτε η ενότητά του μπορεί να βασίζεται σε αυτήν. Και αυτό, γιατί φιλοδοξεί να εκφράσει ως Μέτωπο διαφορετικές ιδεολογικές ταυτότητες, διαφορετικές κομματικές καταγωγές και εντάξεις στη βάση των πολύ συγκεκριμένων στόχων πάλης που έχει θέσει ως βάση της ενότητάς του. Δεν αρνείται σε κανέναν την κομματική ή ιδεολογική του ταυτότητα, απλά τον καλεί να παλέψει οργανωμένα για τους κοινούς στόχους.\nΕίναι ένα προσκλητήριο αγωνιστικής συνεύρεσης στη βάση ορισμένων άμεσων κοινών στόχων. Όποιος λοιπόν περιμένει «ειδική πρόσκληση» για να συμμετάσχει, ή περιμένει να δει ταγούς για να προσχωρήσει, ατύχησε. Όποιος θέλει να προσχωρήσει ως στρατηγός του κινήματος, περιμένει μάταια την «ειδική πρόσκληση». Το ΕΠΑΜ δεν ψάχνει για οπαδούς μιας δράκας αυτόκλητων σωτήρων, ή επωνύμων. Αντίθετα φιλοδοξεί να αποτελέσει μια οριζόντια οργάνωση απλών αγωνιστών χωρίς διαχωρισμούς ιεραρχίας, χωρίς ηγέτες και ηγετίσκους, χωρίς επώνυμους παράγοντες, ή ιδρυτές και πεφωτισμένους καθοδηγητές.\nΜέτωπο σημαίνει συμμαχία δυνάμεων. Όμως όχι μια οποιαδήποτε συμμαχία, ή συσπείρωση, αλλά μια συμμαχία σε παράταξη μάχης. Όπως ακριβώς ήταν στην αρχαιότητα οι ενιαίες γραμμές οπλιτών, όπου η μια ασπίδα, κάλυπτε την διπλανή της, χωρίς διακριτικά και ιεραρχία. Το ΕΠΑΜ είναι μια μάχιμη συμμαχία με επίκεντρο την άμεση απελευθέρωση, εθνική και κοινωνική, του λαού αυτής της χώρας. Πρόκειται για ένα καθήκον που υπερβαίνει κατά πολύ την όποια προετοιμασία για εκλογές.\nΗ συγκρότηση του ΕΠΑΜ είναι ενιαία γιατί δεν αναγνωρίζει στις γραμμές του οργανωμένες συνιστώσες.Η συγκρότηση του ΕΠΑΜ είναι ενιαία γιατί καταπολεμά τις διαιρέσεις μέσα στους κόλπους του λαού και των εργαζομένων που εμφυτεύει η ολιγαρχία, η εξουσία και η προπαγάνδα της. Η οργάνωση του ΕΠΑΜ δεν μπορεί παρά να είναι ενιαία, δηλαδή να εξασφαλίζει ισοτιμία σε όλα τα μέλη της ανεξάρτητα ιδεολογίας ή κομματικής ταυτότητας και να θέτει ενιαία καθήκοντα στη βάση των κοινών στόχων που συνιστούν την κεντρική πολιτική συμφωνία.\nΠαλλαϊκό, είναι το κίνημα που το υποστηρίζει η συμπάθεια της τεράστιας πλειοψηφίας του πληθυσμού. Παλλαϊκό, είναι το κίνημα που διεκδικεί την κατάκτηση της δημοκρατίας με τρόπο τέτοιο που επιτρέπει και εγγυάται την ελεύθερη έκφραση του ίδιου του λαού χωρίς διαμεσολαβητές σε όλα τα επίπεδα της δημόσιας ζωής. Παλλαϊκό, είναι το κίνημα που διεκδικεί την εθνική κυριαρχία και την εθνική ανεξαρτησία, όχι με όρους νομότυπους και αμφίβολους, αλλά στο έδαφος της κυριαρχίας του ίδιου του λαού, δηλαδή του αυτοκράτορος λαού, όπως έλεγε ο Ρήγας.\nΤι σημαίνει για εμάς πατριώτης Έλληνας;\nΟ λαός για εμάς είναι ένα πολύ συγκεκριμένο ιστορικό κοινωνικό μόρφωμα που διακρίνεται από τις εσωτερικές ταξικές σχέσεις που τον διέπουν, αλλά και από τους πανεθνικούς δεσμούς που χαρακτηρίζουν την συνοχή του. Η Ελλάδα ανήκει σε όλους εκείνους που την θεωρούν πατρίδα τους όχι για λόγους φολκλόρ, ή γιατί έχουν περιουσιακές διεκδικήσεις από αυτήν, αλλά γιατί έχουν συνδέσει άρρηκτα την επιβίωση τη δική τους και της οικογένειά τους μ’ αυτόν τον τόπο. Να γιατί Έλληνας σήμερα δεν είναι εκείνος που με προσποιητή υπερηφάνεια διαλαλεί την καταγωγή του, αλλά αυτός που αγωνίζεται γι’ αυτόν τον τόπο. Να γιατί πατριώτης δεν είναι όποιος μιλά για πατρίδα, αλλά μόνο εκείνος που την διεκδικεί από τον ζυγό και την τυραννία.\nΟι στόχοι δεν επιλέχτηκαν με βάση το τι νομίζουμε εμείς ως πρωτεύον ή κύριο, αλλά τι συνιστά αντικειμενικά άμεση και ζωτική ανάγκη για τη χώρα και το λαό της. Μπορεί σήμερα κανείς να μιλήσει για οποιοδήποτε άλλο πρόβλημα, να απαιτήσει τη λύση οποιουδήποτε άλλου κρίσιμου ζητήματος, αν πρώτα δεν ξεμπερδέψει με το χρέος και το ευρώ; Ποια είναι σήμερα τα βασικά εργαλεία με τα οποία διαλύεται η κοινωνία και οδηγείται στην ανέχεια, τσακίζεται η εργασία και γενικά εκποιείται η χώρα; Είναι ή δεν είναι το χρέος και το ευρώ;\nΜήπως τα αιτήματα είναι πολύ «οικονομίστικα»;\nΣυνήθως για «οικονομίστικα αιτήματα» μιλάνε όσοι θεωρούν την οικονομία σαν μια παρακατιανή δραστηριότητα όπου ο πολίτης αναγκάζεται να κατέβει από τα νεφέλη του μεταφυσικού διαλογισμού και να ασχοληθεί με τα τερπνά της υλικής του επιβίωσης. Σε όσους σκέφτονται έτσι λέμε απλά ότι δεν χρειάζεται να κατέβουν στη γη, ας μείνουν να διαλογίζονται στην Νεφελοκοκκυγία όπου κατοικοεδρεύουν. Κι όταν με το καλό ανακαλύψουν την θεία αποκάλυψη ας έρθουν να την ανακοινώσουν στην ανθρωπότητα. Μέχρι τότε εμείς ας φροντίσουμε να μην πεινάσει ο κόσμος και να μην καταστραφεί ολοσχερώς αυτή η χώρα, ώστε να έχουμε κατόπιν την πολυτέλεια να διαλογιζόμαστε για το ιδανικό.\nΜπορούμε να υπερβούμε την «κατάρα» των ιδεολογικών διαφορών;\nΑυτό είναι το μεγάλο στοίχημα και μόνο το ΕΠΑΜ το θέτει. Αν δεν μάθουμε να βάζουμε στην άκρη τις διαφορές μας προκειμένου να πετύχουμε τους κοινούς στόχους, ούτε μέτωπο στήνεται, ούτε σωτηρία μπορεί να υπάρξει. Αν δεν μάθουμε ότι κανενός είδους κόντρα για ευρύτερα ιδεολογικά και πολιτικά ζήτημα δεν πρέπει να στέκεται εμπόδιο στην κοινή δράση για τους κοινούς στόχους, τότε είμαστε άξιοι της μοίρας που οι επικυρίαρχοι έχουν προετοιμάσει για όλους μας.\nΥπάρχει κριτήριο επιτυχίας στην συγκρότηση των τοπικών πυρήνων του ΕΠΑΜ;\nΠοιες είναι οι κατευθύνσεις που επιβάλλεται να ακολουθήσουν οι τοπικοί πυρήνες του ΕΠΑΜ;\nΗ δημιουργία ενός παλλαϊκού κινήματος στάσης πληρωμών προς τον κρατικό μηχανισμό που έχουν κυριεύσει πλήρως οι ξένοι δανειστές, και η οργάνωση μίας Γενικής Πολιτικής Απεργίας με στόχο να καταρρεύσει η κυβέρνηση των δοσίλογων.\nΗ αποτροπή της εκποίησης της χώρας μέσα από μαζικές δράσεις τέτοιες που να επιτρέψουν όχι μόνο την αφύπνιση της κοινωνίας για την καταστροφή που συντελείται, αλλά και για να γίνει προσωπική υπόθεση του κάθε Έλληνα πολίτη το ξεπούλημα της ιδιωτικής και δημόσιας περιουσίας αυτής της χώρας.\nΗ δημιουργία ενός πλατύτατου δικτύου κοινωνικής αλληλεγγύης με βασική επιδίωξη την αντιμετώπιση των πιο ακραίων εκδοχών ανέχειας και εξαθλίωσης.\nΠατέρας και της πληροφορικής ο Αρχιμήδης\nΟ Γ. Κοντογιώργης για Κύπρο και Γερμανία στο ΣΚΑΪ - 26 Μαρτίου 2013


Το Κίνημα των Ενόπλων Δυνάμεων, αποτελούσαν κυρίως κατώτεροι και μεσαίοι αξιωματικοί. Κοινός τόπος όλων αυτών ήταν ο τερματισμός της αποικιοκρατικής πολιτικής της Πορτογαλίας στη Μοζαμβίκη, τη Γουινέα και την Αγκόλα καθώς και της δικτατορικής διακυβέρνησης η οποία είχε οδηγήσει το λαό στη φτώχια. Επικεφαλής του Κινήματος ήταν συνταγματάρχης Βάσκο ντο Σάντος Γκονσάλβες, ο οποίος διετέλεσε και πρώτος πρωθυπουργός μετά την αποκατάσταση της δημοκρατίας και οι ταγματάρχες Οτέλο Σαράιβα ντε Καρβάλιο και Φρανσίσκο ντε Κόστα Γκόμες. Παρόλα αυτά ο Καετάνο παρέδωσε την εξουσία στο στρατηγό Σπίνολα, ο οποίος μέχρι την τελευταία στιγμή ήταν υπέρ του δικτάτορα.\nΜέσα σε μερικές ώρες η 48χρονη δικτατορία κατέρρευσε, ο λαός βγήκε στους δρόμους και άρχισε να ραίνει τους στρατιώτες με γαρύφαλλα. Όλη η επιχείρηση ήταν αναίμακτη, αυτήν άλλωστε ήταν και η επιθυμία των πρωτεργατών της. Υπήρξαν μόνο 4 νεκροί κι αυτοί από πυροβολισμούς που έπεσαν εναντίον του πλήθους από το κτίριο της μυστικής αστυνομίας του Κετάνο.


Γεύση Μέντας: Διαβάστε ποια θα είναι η χειρότερη μέρα του 2013\nΤα κακά νέα είναι ότι απομένουν μόλις λίγες ημέρες έως τη «χειρότερη ημέρα του χρόνου. Τα καλά ότι διαρκεί μόνο ένα 24ωρο. Το γεγονός ότι αυτή η ημέρα πέφτει Δευτέρα... δεν αποτελεί έκπληξη –για πολλούς, η Δευτέρα είναι η χειρότερη ημέρα της εβδομάδας. Εκείνο που προκαλεί εντύπωση όμως είναι ότι η χειρότερη ημέρα του κόσμου υπολογίζεται με βάση έναν μαθηματικό τύπο. Κι εξίσου...\nεντυπωσιακό είναι το γεγονός ότι ο μαθηματικός τύπος δεν είναι προϊόν της δουλειάς ενός θεράποντος της επιστήμης των μαθηματικών, όπως γράφουν «ΤΑ ΝΕΑ», αλλά ενός ψυχολόγου.\nΑκολουθεί το χρονικό διάστημα που έχει μεσολαβήσει από τα Χριστούγεννα, αλλά και το χρονικό διάστημα που έχει μεσολαβήσει από τις διακηρύξεις που κάνουμε και τους στόχους που θέτουμε εν όψει του νέου χρόνου. Στη μαθηματική φόρμουλα λαμβάνεται επίσης υπόψη η ανάγκη μας να αναλάβουμε δράση.\nΜε άλλα λόγια, την 21η Ιανουαρίου έχουμε αφήσει οριστικά πίσω τις γιορτές των Χριστουγέννων και τις ελπίδες που γεννά η έλευση του νέου χρόνου. Η λίστα των υψηλών στόχων που καταρτίζουμε για το νέο έτος πετιέται στον κάλαθο των αχρήστων του μυαλού μας και τη θέση της παίρνει η αίσθηση της ανηφόρας που μας περιμένει.\nΚάπως έτσι, προκύπτει η «Μαύρη Δευτέρα». Ο μαθηματικός τύπος πρωτοδιατυπώθηκε το 2005. Η Μαύρη Δευτέρα εκείνης της χρονιάς ήταν η 24η Ιανουαρίου, το επόμενο έτος η 23η του ίδιου μήνα. Η μέθοδος του βρετανού ψυχολόγου τοποθετείται από ορισμένους μαθηματικούς στη σφαίρα της ψευδοεπιστήμης.\nΠως μετράται για παράδειγμα η ανάγκη να αναλάβει κανείς δράση; Εκείνος, όμως επιμένει. Και προτείνει διάφορες λύσεις. Μια βόλτα στον καθαρό αέρα βοηθάει στην εξορία της μελαγχολίας, μια εκδρομή –για όποιον έχει τη δυνατότητα- είναι πάντα μια καλή διέξοδος.\nΟ Κλιφ Αρναλ προτείνει επίσης την άσκηση σε ανοικτούς χώρους και γενικά την κατά το δυνατόν μεγαλύτερη έκθεση στο ηλιακό φως που θεωρείται σωτήρια. Κάτι που επιτυγχάνεται, επισημαίνει, εάν κοιμάται κανείς με τις κότες και ξυπνάει με τα κοκόρια...\nΑναρτήθηκε από Geysi Mentas στις 2:30 μ.μ.\nTina Pippo 19 Ιανουαρίου 2013 - 2:29 μ.μ.\nΑναρωτιέμαι αν πράγματι θα είναι Μαύρη Δευτέρα!Σε δύο μέρες το διαπιστώνουμε! χιχι!\nsundayspoon 20 Ιανουαρίου 2013 - 5:50 μ.μ.\nΕλπίζω να έχει άδικο αυτός ο κύριος! Δεν θέλουμε άλλη μαυρίλα! Αρκετή έχουμε...\nαγκαθι 20 Ιανουαρίου 2013 - 6:11 μ.μ.\nΩχ!Κι αύριο είναι!Ευτυχώς που πέρασα και το διάβασα..!Για να δούμε αν θα επιβεβαιωθεί κιόλας!\nLa Tea NonSoloModa 20 Ιανουαρίου 2013 - 9:37 μ.μ.


Καραντίνα για δύο - AllYou.gr\nΟι μέρες του Μένουμε Σπίτι συνεχίζονται και είναι δύσκολες για όλους μας. Κάποιοι τις περνούν μόνοι τους, άλλοι με την οικογένεια τους, άλλοι με το ταίρι τους. Οι τελευταίοι, είναι όλα εκείνα τα ζευγάρια που δεν έχουν παιδιά και ζουν μαζί ή εκείνοι που αποφάσισαν να συγκατοικήσουν για να γίνει ευχάριστη η καραντίνα. Βέβαια για τους παραπάνω, οι μέρες μέσα στο σπίτι αποτελούν ακόμα μια πρόκληση αφού έχουν ατελείωτο χρόνο ο ένας μαζί με τον άλλο. Κάποιες φορές όλο αυτό είναι ονειρεμένο, κάποιες άλλες όμως…….\nΓια να περάσει ευχάριστα και δημιουργικά ο χρόνος σας στο σπίτι, αρκεί να πατήσετε για λίγο pause στο Netflix και να δοκιμάσετε μαζί νέες εμπειρίες, που ποτέ πριν δεν είχατε τολμήσει ή σκεφτεί:\n1) Άθληση μαζί. Είναι αρκετά mainstream, για αυτό μπαίνει και no1. Η γυμναστική με το σύντροφό σου, θα μειώσει το stress των ημερών ενώ ταυτόχρονα θα αλληλοβοηθηθείτε ώστε να βελτιώσετε τις επιδόσεις της προπόνησης σας.\n2) Ηλεκτρονικά παιχνίδια. Το ξέρουμε ότι ο φίλος σου τρελαίνεται για αυτά και εσύ δεν τα έχεις και σε ιδιαίτερη υπόληψη. Δοκίμασε τα όμως μαζί του αφού βοηθάνε την φαντασία να ξεφύγει για λίγο από την πραγματικότητα. Άφησε τον να σου δείξει κόλπα και τεχνικές πάνω σε κάτι που αγαπάει τόσο.\n3) Ερωτικά γράμματα. Τώρα είναι σειρά σου να γίνεις ρομαντική, τρυφερή και όλα αυτά που σου αρέσουν. Συμφωνήστε να αφήνετε μέσα στην μέρα, σε διάφορα μέρη του σπιτιού, ερωτικά μηνύματα, με σκέψεις, συναισθήματα, ιδέες, επιθυμίες, ώστε να μάθετε πως νιώθει ο ένας για τον άλλον μέσα σε μια τέτοια κρίση που βιώνουμε όλοι.\n4) Οργανώστε τις φωτογραφίες σας. Σκορπίστε όλες τις αναμνήσεις σας στο πάτωμα του σαλονιού και φτιάξτε άλμπουμ με τις φωτογραφίες σας. Αυτό θα σας βοηθήσει να αναπολήσετε παλιές όμορφες στιγμές που θα σας γεμίσουν με χαμόγελα.\n5) Θεματικά ραντεβού στην κουζίνα. Και εννοώ φυσικά, να τον καλέσετε σε δείπνο αλλά όχι στο σαλόνι του σπιτιού σας, αλλά στην Βενετία, ή στο Μεξικό ή την Μπανγκόκ. Μαγειρέψτε μαζί ένα σπέσιαλ μενού, ιταλικό, κινέζικο κλπ κλπ και μετατρέψτε την ατμόσφαιρα λες και βρίσκεστε σε ντόπιο εστιατόριο. Φυσικά και θα συνοδεύσεις το μεξικάνικο με σπιτικές μαργαρίτες.\n6) Double date. Κάντε video call μαζί με αγαπημένους σας φίλους που σας έχουν λείψει τόσο πολύ, είτε εκείνοι είναι ζευγάρια είτε όχι. Ανοίξτε και ένα μπουκάλι κρασί και πιείτε το στην υγειά σας.\n7) Party στο σαλόνι. Το ξέρουμε πως κάθε Σάββατο γυρίζατε τις πίστες και χορεύατε μέχρι πρωίας, όμως τώρα μπαρ, κλαμπ και όλα τα συναφή είναι κλειστά. Μην χαλάτε τις συνήθειες όμως και φέρτε το party σπίτι σας. Φορέστε τα βραδινά σας, χαμηλώστε τον φωτισμό, βάλτε δυνατή μουσική και σερβιριστείτε με κανένα ποτό. Σύντομα θα έχετε διάθεση για χορό.\n8) Απομονωθείτε για λίγο. Χρειάζεται και κάποιες ώρες τις ημέρας να περνάτε ξεχωριστά ο ένας από τον άλλον. Μπορεί να μην κάνετε τίποτα μαζί, όμως αυτό σας βοηθάει να αναζητήσετε ο ένας τον άλλον.\n9) Αλλάξτε διακόσμηση. Πετάξτε ότι δεν σας χρειάζεται, διορθώστε τυχόν ζημιές, δοκιμάστε να τοποθετήσετε τα έπιπλα σε διαφορετική θέση. Δημιουργήστε τον χώρο σας έτσι όπως τον φαντάζεστε με τα μέσα που διαθέτετε.\n10) Η ώρα του bubble bath. Γέμισε την μπανιέρα με έλαια και αφρόλουτρα, άναψε αρωματικά κεριά και βυθίσου μέσα με τον καλό σου. Σίγουρα θα χαλαρώσετε και θα περάσετε ένα μοναδικό βράδυ.\nΤηλεργασία x Σχέση: Πως να δουλέψεις αποτελεσματικά από το σπίτι με συνάδελφο…το άλλο σου μισό\nΕργασία και χαρά σε συνθήκες lockdown\nR you talking 2 me?\nΜαθαίνοντας να συζητάς με τη σχέση σου όταν νιώθεις ότι έχετε εξαντλήσει όλα τα θέματα


Οι χώρες στις οποίες έχει επιβληθεί εμπάργκο όπλων κατάφεραν να εισάγουν όπλα αξίας 2,2 δισεκατομμυρίων! - OnAlert.gr\nΗ Oxfam αναφέρει το παράδειγμα της Συρίας, βασικός προμηθευτής της οποίας είναι η Ρωσία. Η Δαμασκός αγόρασε το 2010 έναντι 167 εκατομμυρίων δολαρίων σύστημα αντι-αεροπορικής άμυνας και έναντι ενός εκατομμυρίου δολαρίων ελαφρά όπλα και πυρομαχικά. Μέρος αυτών των όπλων "έπαιξε σημαντικό ρόλο στην καταστολή των αντικαθεστωτικών διαδηλώσεων", υποστηρίζει η οργάνωση.\nΗ Ευρωπαϊκή Ένωση επέβαλε στη Συρία τον Μάιο του 2011 εμπάργκο στις πωλήσεις "όπλων και υλικού που μπορεί να χρησιμοποιηθεί στην καταστολή".\n"Τα υπάρχοντα εμπάργκο είναι πολύ εύκολο να παραβιαστούν", δήλωσε η Άννα ΜακΝτόναλντ διευθύντρια της εκστρατείας ελέγχου όπλων στην οργάνωση. "Πρέπει η νέα συνθήκη να είναι πραγματικά αυστηρή", πρόσθεσε.\n"Πως μπορεί κάποιος να εξηγήσει ότι οι κανόνες για το εμπόριο...μπανάνας είναι αυστηρότεροι από αυτούς για το εμπόριο πολυβόλων", είπε χαρακτηριστικά.\n"Το να υπάρχει μια χαλαρή συνθήκη είναι χειρότερο από το να μην υπάρχει καθόλου, γιατί νομιμοποιεί ένα ελαττωματικό σύστημα", κατέληξε η ΜακΝτόναλντ.


Σμαρώ Νικολαΐδου-Αραμπατζή "ΣΟΦΟΚΛΗΣ «ΦΙΛΟΚΤΗΤΗΣ»" από τις εκδόσεις Παπαζήση\nTagged: Εκδόσεις Παπαζήση, Νέες κυκλοφορίες 2020, Σμαρώ Νικολαΐδου-Αραμπατζή, Σοφοκλής, ΦΙΛΟΚΤΗΤΗΣ\nΑπό τις εκδόσεις Παπαζήση κυκλοφορεί το βιβλίο της Σμαρώς Νικολαΐδου-Αραμπατζή “ΣΟΦΟΚΛΗΣ «ΦΙΛΟΚΤΗΤΗΣ»: Ερμηνευτική και Κριτική Έκδοση“.\n“ΣΟΦΟΚΛΗΣ «ΦΙΛΟΚΤΗΤΗΣ»: Ερμηνευτική και Κριτική Έκδοση”\nΤιμή: € 24,00 (δεν συμπερ. 6% ΦΠΑ)\nΟ Φιλοκτήτης ανήκει στα όψιμα έργα του Σοφοκλή. Σύμφωνα με την αρχαία Υπόθεση, το έργο παρουσιάστηκε στα Μεγάλα Διονύσια του 409 π.Χ., και ο Σοφοκλής ήταν ο νικητής ποιητής. Ομότιτλες τραγωδίες είχαν παρουσιάσει και οι άλλοι δύο μεγάλοι τραγικοί, ο Αισχύλος και ο Ευριπίδης, αλλά από εκείνες υπάρχουν μόνο πενιχρά αποσπάσματα. Στον σωζόμενο Φιλοκτήτη ο Σοφοκλής δραματοποιεί μιαν επιχείρηση απάτης, την οποία, με εντολή των Ατρειδών, οργανώνει ο Οδυσσέας και αναλαμβάνει να εκτελέσει ο Νεοπτόλεμος, ο νεαρός γιος του Αχιλλέα. Οι δύο άνδρες καταφθάνουν στην ακατοίκητη Λήμνο, όπου οι Αχαιοί είχαν εγκαταλείψει για δέκα χρόνια τον Φιλοκτήτη πληγωμένο από την αγιάτρευτη πληγή του. Επείγονται τώρα να εξασφαλίσουν το τόξο του ήρωα, γιατί χωρίς αυτό ήταν αδύνατη η άλωση της Τροίας, κατά τον χρησμό του μάντη Έλενου, γιου του Πριάμου. Η επιχείρηση βιάζει τόσο την ευγενή φύση του Νεοπτολέμου όσο και την προσωπική τιμή του Φιλοκτήτη, που εμπιστεύεται τον νέο ως γιο του Αχιλλέα.\nΜε την παρούσα έκδοση επιχειρώ να φωτίσω την ερμηνεία του Φιλοκτήτη εξηγώντας το περιεχόμενο των αντιθέσεων που δημιουργούνται κατά την ανάπτυξη της πλοκής, τη σημασία των αντιθέσεων αυτών στη διαμόρφωση του τραγικού νοήματος και τη σχέση τους με κριτήρια της σύγχρονης φιλολογικής κριτικής. Την προσπάθειά μου στηρίζω με εκτενή σχόλια, παρατηρήσεις επί του αρχαίου κειμένου, προτάσεις διόρθωσης σε κρίσιμα σημεία της χειρόγραφης παράδοσης και μετρική ανάλυση των λυρικών μερών. Αναγκαία έκρινα και τη νεοελληνική μετάφραση του έργου, με την ελπίδα ότι θα συμβάλει στην ευρύτερη πρόσληψή του. Ευχή μου: να υπάρχει πάντοτε θεραπεία κάθε νόσου λυγρᾶς.\nΗ Σμαρώ Νικολαΐδου-Αραμπατζή είναι Επίκουρος Καθηγήτρια της Αρχαίας Ελληνικής Φιλολογίας στο Δημοκρίτειο Πανεπιστήμιο Θράκης. Τα ερευνητικά της ενδιαφέροντα επικεντρώνονται στο αρχαίο δράμα, τη λυρική ποίηση και τη σύνδεση της ποίησης με την ιστορία. Με έργο αναφοράς τις Βάκχες του Ευριπίδη, διερεύνησε, σε δύο βιβλία, το διονυσιακό περιεχόμενο της τραγωδίας και τον τρόπο της πρόσληψής του από τις σύγχρονες ερμηνευτικές θεωρίες. Με αφετηρία τη Λυκούργεια Τετραλογία του Αισχύλου, σε ένα τρίτο βιβλίο, ασχολείται με ζητήματα ανασύνθεσης των μη σωζόμενων τραγωδιών. Παράλληλα, στα άρθρα και τα δοκίμιά της, διερευνά επιμέρους ζητήματα τραγικής έκφρασης και λυρικής χορείας, καθώς και ζητήματα αρχαίας ιστοριογραφίας.\nPrevious Post: Ta-Nehisi Coates “Ο χορευτής του νερού” από τις εκδόσεις Ίκαρος\nNext Post: Νικόλας Χρηστάκης “Το βέλος του Απόλλωνα” | Βιβλιοπρόταση για το Σ/Κ


Ρένα Βλαχοπούλου: Η ηθοποιός που γεννήθηκε και πέθανε τον μήνα Ιούλιο! - Ξυπνήστε ρε\nΗ Ρένα Βλαχοπούλου γεννήθηκε στην Κέρκυρα στις 28 Ιουλίου 1917 και πέθανε στο Μαρούσι στις 29 Ιουλίου 2004. Ο Ιούλιος ήταν σίγουρα ο μήνας της. Σήμερα θυμόμαστε τη μεγάλη κυρία του ελληνικού θεάτρου και κινηματογράφου που χάριζε το γέλιο για περισσότερο από μισό αιώνα.\nΟ πατέρας της, Γιάννης Βλαχόπουλος, ανήκε στην αριστοκρατία του νησιού ενώ η μητέρα της, Καλλιόπη, ήταν κόρη κάποιας υπηρέτριας που εργαζόταν στο σπίτι. Οι γονείς της αγαπήθηκαν και, παρά τις αντιδράσεις της οικογένειας του νέου που τον αποκλήρωσε, παντρεύτηκαν κι έκαναν εννιά παιδιά.


Αρλούμπεν Προλεφταριάτο: Η Καστοριά "στέγνωσε"...\nΠρόσφατα έσκασε σαν κεραυνός εν' αιθρία, μια χαρμόσυνη ανακοίνωση για τον τόπο μας.\nΌπως διαβάζουμε η υπουργάρα μας των Εσωτερικών Πάνος Σκουρλέτης που έχει υπ' ευθύνη του δήμους, περιφέρειες και κάτι άλλες δομές για λαμόγια, ανακοίνωσε ότι θα δώσει μεγαλόψυχα 1.010.000 γιούρος σε έξι Ελληνικούς δήμους.\nΚάποιοι κακοπροαίρετοι έσπευσαν να τρολάρουν αυτήν την ιδιαίτερα σημαντική επιχορήγηση, λέγοντας ότι η Καστοριά δεν έχει λειψυδρία, ότι παίζονται περίεργα μπιζμπιζέ με το υπουργείο και κάτι άλλα πιο γραφικά και απο κάρτα της nVidia.\nΜα είστε σοβαροί ρε συντοπίτες; Σας δίνουν αγωνιστικό άλογο και το κοιτάτε αν έχει κουφάλες;\nΟρίστε ένα σημάδι λειψυδρίας με υπερτιμολογημένο κόστος κανά 30.000 γιούρο με απ' ευθείας αναθέσεις.\n2.) Με τον φετινό καύσωνα και το νερό που καταναλώθηκε, ώστε να μετατραπεί σε κάτουρο, το οποίο φιλτραρίστηκε απο την μονάδα βιολογικού καθαρισμού, το κόστος για την ΔΕΥΑΚ αυξήθηκε κατακόρυφα. Για να μην πληρώσετε λοιπόν ο καθένας απο εσάς ρε κουτά περισσότερο και γκρινιάζετε για τους λογαριασμούς, τα κονέ με τον Σκουρλέτη αποσόβησαν αυτή την επιβάρυνση για την τσέπη σας.\nΤο κόστος αυτό θα ναι κανά 50.000 γιούρος χαλαρά...\n3.) Όποιος κοροϊδεύει αυτή την πολύτιμη επιχορήγηση, δεν δικαιούται να μιλάει για το φαινόμενο του θερμοκηπίου. Ρε ξεφτίλες, δεν φτάνει που το κράτος και ο προνοητικός Σκουρλέτης προσπαθεί να προλάβει της ολέθριες συνέπειες του οικολογικού αυτου κινδύνου, έχετε το θράσος και τρολάρετε απο πάνω; Κλιματικοί πρόσφυγες θα καταντήσετε και νομάδες στο Μπογραδετς να ψάχνετε με τις καμήλες για νερό. Να τα εκτιμάτε αυτά...\nΚαι το κόστος της επικείμενης οικολογικής καταστροφής θα είναι σίγουρα μια 50άρα χιλιάρικα γιούρος...\nΑχάριστοι. Ε, αχάριστοι...\nΕτικέτες επιχορηγηση, καστορια, λειψυδρια


Απ. Πάνας: Πραγματικές μεταρρυθμίσεις και στήριξη τοπικών κοινοτήτων\nΑναφορικά με την ψήφιση του σημερινού Νομοσχεδίου για την Εκλογή Δημοτικών και Περιφερειακών Αρχών ο Βουλευτής Χαλκιδικής του Κινήματος Αλλαγής και Γραμματέας της Βουλής των Ελλήνων Πάνας Απόστολος, προέβη στην παρακάτω δήλωση:\n«Η εκλογή Δημάρχου από την Α’ Κυριακή με οποιοδήποτε ποσοστό είναι κάτω του 50%, εν προκειμένω 43% συν μία ψήφο, τόσο για τις Δημοτικές Εκλογές όσο και για τις Περιφερειακές Εκλογές, δε με βρίσκει πολιτικά σύμφωνο, καθώς οδηγεί σε διοικήσεις μειοψηφίας με την πραγματική αντιπροσωπευτικότητα να πηγαίνει και στις δύο περιπτώσεις περίπατο.\nΌμως το κυριότερο ζήτημα που με προβληματίζει επί του σχετικού Νομοσχεδίου είναι η αυθεντική έκφραση της φωνής των Κοινοτήτων, που πλέον τίθεται εν κινδύνω. Μια φωνή, η οποία εκφράζεται μέσα από τα Κοινοτικά Συμβούλια, τα οποία αποτελούν τον σύνδεσμό τους με τη διοίκηση και τις υπηρεσίες κάθε Δήμου. Μαζί με την φωνή αυτή αλλοιώνεται στην πράξη και η άσκηση του ρόλου των Τοπικών Συμβουλίων στο σύστημα διακυβέρνησης των Δήμων, ως απόρροια της ψήφισης του σημερινού Νομοσχεδίου.\nΤο εκλογικό σύστημα που φέρνει η Κυβέρνηση, δεν αναβαθμίζει τον ρόλο των αιρετών οργάνων των Κοινοτήτων, ώστε να συμβάλλουν λειτουργικά και αποτελεσματικά στην άσκηση των δημοτικών αρμοδιοτήτων.\nΣυγχρόνως η ενδοδημοτική αποκέντρωση, ιδίως δε η ενίσχυση και θωράκιση της, συνταγματικά προβλεπόμενης, διοικητικής και οικονομικής αυτοτέλειας της Τοπικής Αυτοδιοίκησης, με την απαραίτητη μεταφορά πόρων και αρμοδιοτήτων από το κεντρικό κράτος, απ’ ότι φαίνεται ξεχάστηκε.\nΈχοντας επισκεφτεί το μεγαλύτερο μέρος των Κοινοτήτων της Χαλκιδικής κατέχω πια μια πλήρη εικόνα για τους ανθρώπους αυτούς, που αποτελούν τα Τοπικά Συμβούλια και που πραγματικά δίνουν τη ψυχή τους στην οργάνωση της καθημερινότητας του τόπου τους.\nΑυτούς τους ανθρώπους, -κατά τη γνώμη μου, πρέπει να τους στηρίξουμε τόσο νομοθετικά όσο και οικονομικά, προκειμένου να συνεχίσουν να είναι πραγματικά χρήσιμοι για την τοπική τους κοινωνία και όχι να τους εμπλέκουμε σε μικροπολιτικά παιχνίδια και σκοπιμότητες.\nΌχι στις μεθοδεύσεις στις πλάτες της τοπικής δημοκρατίας στις Κοινότητες.\nΗ Αυτοδιοίκηση απαιτεί ένα μεταρρυθμιστικό γενναίο άλμα και ένα πολύπλευρο πρόγραμμα, που θα της δώσει αναπτυξιακή ανάσα, για να προχωρήσει με αξιώσεις στο μέλλον κι όχι ένα Νομοσχέδιο που θα την περιφρονεί περαιτέρω.\nΆλλωστε αν δεν υπάρχει ελεύθερη βούληση στο εκλέγειν και εκλέγεσθαι ποιο το νόημα των εκλογών;»\nΠαυλάκης: Δεν πετάμε μάσκες το καλοκαίρι – Νομοτέλεια 4ο κύμα από φθινόπωρο\nΑφόρητη πίεση στον Χρυσοχοΐδη για το οργανωμένο έγκλημα – Σε εφαρμογή νέο σχέδιο της ΕΛ.ΑΣ.\nΑφόρητη πίεση στον Χρυσοχοΐδη για το οργανωμένο έγκλημα - Σε εφαρμογή νέο σχέδιο της ΕΛ.ΑΣ.\nΠορτοκαλί οι «Ομπρέλες» για το μελάνωμα και τον καρκίνο του δέρματος


Κωδικός : BIGFLO 351375-10\nΒρεφικό και νηπιακό πέδιλο κλειστό της μάρκας Kickers σε κόκκινο χρώμα με ροζ λεπτομέρειες. Μια μεγάλη ευκαιρία για τα παιδιά που εκτιμούν το στυλ του αλλά και τους γονείς που ενδιαφέρονται για την αντοχή του! Αυτό το καλοκαίρι η εμφάνιση πρέπει να συμβαδίζει με το στυλ και η άνεση να έχει τον πρωταγωνιστικό ρόλο! Παιδικά πέδιλα κλειστά μπροστά. Με εξωτερική και εσωτερική δερμάτινη επένδυση. Διακοσμημένο με διακριτικά εξώραφα. Δερμάτινος ανατομικός πάτος. Χρώμα: Κοκκίνο και Ροζ. Με αντιολισθητική σόλα. Κλείνουν με μονό velcro για εύκολο φόρεμα και βγάλσιμο. Το παιδί πρέπει να αναπτύξει τους μύες των ποδιών για να περπατά σωστά. Η τεχνογνωσία της Kickers εγγυάται άνετα και αξιόπιστα υποδήματα που προστατεύουν και κρατούν σε σωστή στάση το πέλμα, ενώ προσφέρουν ευελιξία στην κίνηση. Όσο τα παιδιά μεγαλώνουν δεν σταματούν να περπατούν και να τρέχουν, δοκιμάζοντας την «ανεξαρτητοποίησή» τους. Τα πόδια τους, θα είναι μέσα στην άνεση, με αυτή την εσωτερική δερμάτινη σόλα και τη δερμάτινη επένδυση. Στην DPAM θα βρείτε όλα τα αγαπημένα σας brands παιδικών παπουτσιών.


Πιστοποιημένο Παπούτσι Εργασίας Birkenstock Microfiber Άσπρο - MedicaHellas.gr\nΗ επαγγελματική σειρά QO400 υποδημάτων Birkenstock με αφαιρούμενο πέλμα προσφέρει σταθερότητα και ανακουφίζει τα πόδια σας, έτσι ώστε να είναι βολικά στο δύσκολο περιβάλλον της εργασία σας για πολλές ώρες την ημέρα.\nΤο QO400 είναι χωρίς κορδόνια, απλό σαν παντόφλα. Ανθεκτικό στην ολίσθηση καθώς και η εξωτερική σόλα ανθεκτική σε λάδι και βενζίνη παρέχει απορρόφηση ενέργειας στην περιοχή της πτέρνας. Το επάνω μέρος είναι κατασκευασμένο από υδατοαπωθητική μικροΐνη (WRU) και παρέχει αντιστατική προστασία.\nΥδατοαπωθητική μικροΐνη (WRU)\nΜικροΐνες, Ανθεκτική εξωτερική σόλα ανθεκτική στην έλλειψη λαδιού και βενζίνης (SRC, FO). Απορρόφηση ενέργειας στην περιοχή φτέρνας (E). Αντιστατική προστασία (A)


Ταρώ της Αγάπης: Οι ερωτικές προβλέψεις της ημέρας για όλα τα ζώδια (12/7/19) | Pagenews.gr\nΤαρώ της Αγάπης: Οι ερωτικές προβλέψεις της ημέρας για όλα τα ζώδια (12/7/19)\nPagenews Team 12.07.2019 | 03:24 ΧΡΟΝΟΣ ΑΝΑΓΝΩΣΗΣ 5 '\nPagenews.gr / Ζώδια / Ταρώ της Αγάπης: Οι ερωτικές προβλέψεις της ημέρας για όλα τα ζώδια (12/7/19)\nΤαρώ της Αγάπης: Ερωτικές προβλέψεις για όλα τα ζώδια, σήμερα Παρασκευή (12/7/19)\nΤαρώ της Αγάπης: Ερωτικές προβλέψεις για όλα τα ζώδια, σήμερα Παρασκευή (12/7/19).\nκάρτα ταρώ: ιππότης των πεντάκτινων\nΑυτό που θέλετε είναι κάτι μακροπρόθεσμο, αλλά ίσως φοβάστε να το ζητήσετε από το σύμπαν. Κατά τη διάρκεια αυτής της σεληνιακής φάσης, αφήστε το μυαλό και την καρδιά σας να περιπλανηθούν και να σας βοηθήσουν να δείτε τι θέλετε, ώστε να έχετε μια ισορροπημένη ζωή και μια υγιή σχέση, με τον έρωτα της ζωής σας.\nκάρτα ταρώ: ιππότης των ράβδων\nΔεν χρειάζεται να είναι μια έτσι και μια αλλιώς η ερωτική σας ζωή. Ειλικρινά, δεν κάνει καλό στην υγεία σας. Αυτή τη στιγμή, πρέπει να μάθετε να αφήνετε το σύμπαν να σας καθοδηγεί, ώστε να μπορείτε να δείτε τον τρόπο με τον οποίο προορίζονται να γίνουν τα πράγματα!\nΘα έχετε ένα σημαντικό όφελος στην ερωτική σας ζωή, επειδή εσείς την τροφοδοτείτε με όμορφα πράγματα. Κάνετε ό, τι μπορείτε να την υποστηρίξετε, και θα συνεχίσετε τις προσπάθειες, ώστε η σχέση σας, να μην αναπτύσσεται μόνο όπως θέλετε, αλλά να έχει και διάρκεια.\nΟ έρωτας κάνει τη ζωή να μοιάζει καλύτερη, ειδικά όταν τη μοιράζεστε, μ’ αυτόν που αγαπάτε. Κανονίστε μια εκδρομή με φίλους, αν είσαστε ελεύθεροι. Κάνετε πράγματα που βρίσκετε μοναδικά και μαγικά! Ανοίξετε την πόρτα της αγάπης και του φωτός, μέσα στο σκοτάδι σας.\nΗ ζωή στο σπίτι σας χρειάζεται λίγο «ανέβασμα» που να είναι χρήσιμο, ευγενικό και καλό. Προσπαθήστε να είστε πιο ανοιχτοί και χρήσιμοι με όσους μοιράζεστε το σπίτι σας. Να είσαστε αυτοί που αρχίζουν να δίνουν και να είναι εκεί, με ευγένεια. Μπορεί να χρειαστεί χρόνος για να αλλάξετε τους άλλους και να ακολουθήσουν το παράδειγμά σας, αλλά το να είστε ο ηγέτης στην αγάπη….. αξίζει την προσπάθεια.\nΑυτό που κάνετε και αυτό που λέτε, κάνει όλη τη διαφορά. Επιλέξτε να γεμίσετε αγάπη την οικογένειά σας με όμορφες λέξεις που ανεβάζουν το ηθικό των άλλων. Μπορείτε να νιώσετε, τι είναι αυτό που χρειάζεται να ειπωθεί. Εμπιστευτείτε το ένστικτό σας.\nΜείνετε στο σπίτι σήμερα. Το να χτίσετε μια ζωή με την οικογένεια και τους κοντινούς σας ανθρώπους, σημαίνει ότι πρέπει να σταματήσετε να κάνετε πράγματα που σας απομακρύνουν. Απολαύστε την οικογενειακή γαλήνη. Παρακολουθήστε το ηλιοβασίλεμα ή ξαπλώστε στον καναπέ, αγκαλιά με τον αγαπημένο σας!\nκάρτα ταρώ : 4 των ξιφών\nΝα είστε ειλικρινείς με τις επιθυμίες και τις ανάγκες σας. Μπορεί να έχετε βάλει την καρδιά σας και τα συναισθήματά σας σε δεύτερη μοίρα, για να ευχαριστήσετε κάποιον άλλο. Τις επόμενες μέρες θα είσαστε άμεσοι με τα λόγια σας και θα νιώσετε άνετα λέγοντας πώς πραγματικά αισθάνεστε και τί ακριβώς θέλετε.\nΤο παρελθόν και το παρόν συνδυάζονται. Αν είχατε μια πρόσφατη διαμάχη και θεωρήσατε πως η ζωή στο σπίτι σας δεν είναι αυτή που ήταν, μπορείτε να κάνετε μια αλλαγή τώρα, για να φέρετε τα πράγματα σε αρμονία.\nΈνας φίλος μπορεί να σας χρειαστεί. Να θελήσει, να είστε εκείνος που θα εμπιστευτεί όταν περνάει δύσκολα. Η αξιόπιστη φύση και η αξιοσέβαστη προσωπικότητά σας, θα σας κάνουν το πρόσωπο που όλοι εμπιστεύονται και του ανοίγονται.\nΕίναι μια μέρα για να θεραπεύσετε τις πληγές σας και να προχωρήσετε. Το ξεπέρασμα παλιών πεποιθήσεων από το παρελθόν μπορεί να είναι δύσκολο. Αλλά όταν βάλετε τα πράγματα σε τάξη, τότε θα ξεκαθαρίσουν μέσα σας…. όλοι οι λόγοι, του γιατί δεν λειτούργησε μια ερωτική κατάσταση, όπως ελπίζατε!\nκάρτα ταρώ : άσος των ράβδων\nΣχεδιάστε μια σύντομη και διασκεδαστική περιπέτεια με κάποιον που σας ενδιαφέρει. Ίσως όμως να θέλετε περισσότερα και δεν προχωράει η κατάσταση τόσο γρήγορα, όσο θα θέλατε. Μπορείτε να απολαύσετε μια βόλτα σε ένα μουσείο με μια παρέα, αν αυτό φτιάξει προς το παρόν, τη διάθεσή σας.\nΤαρώ της Αγάπης: Οι ερωτικές προβλέψεις της ημέρας για όλα τα ζώδια (11/7/19)


ΑΛΕΠΟΣΠΙΤΑ ΓΟΡΓΟΠΟΤΑΜΟΥ: ΣΛΟΒΕΝΙΑ: Σύνθημα μίσους σε τοίχο: "Χριστιανοί σας σφάξαμε το 1945 - θα σας σφάξουμε το 2013"\nΣΛΟΒΕΝΙΑ: Σύνθημα μίσους σε τοίχο: "Χριστιανοί σας σφάξαμε το 1945 - θα σας σφάξουμε το 2013"\nΆγνωστοι δράστες έγραψαν με σπρέι στον τοίχο ενός εμπορικού κέντρου σε μια από τις λεωφόρους της Λιουμπλιάνα, πρωτεύουσας της Σλοβενίας, την 1η Φεβρουαρίου 2013, σύνθημα που απειλεί τους Χριστιανούς με θάνατο. “Kristjani – klali smo vas 1945 – klali vas bomo 2013” - «Χριστιανοί - σας σφάξαμε το 1945 - θα σας σφάξουμε το 2013", είναι γραμμένο με μεγάλα γράμματα στον τοίχο.\nΤο σύνθημα μίσους υποκινεί το θρησκευτικό μίσος και προωθεί τη βία και τον πόλεμο. Η αναφορά του συνθληματος στο έτος 1945 παραπέμπει στη μεταπολεμική σφαγή των χριστιανών που ήταν συνέπεια της κομμουνιστικής επανάστασης και του ταυτόχρονου εμφύλιου πολέμου. Πολλοί άνθρωποι στη Σλοβενία οι οποίοι δεν ήταν ιδεολογικά ευθυγραμμισμένοι με το κομμουνιστικό καθεστώς σκοτώθηκαν μετά τον Δεύτερο Παγκόσμιο Πόλεμο χωρίς τη δέουσα δικαστική διαδικασία, και τα σώματά τους δεν έχουν λάβει ακόμα μια αξιοπρεπή ταφή.\nΤο Αστυνομικό Τμήμα της Λιουμπλιάνα (Policijska Uprava Ljubljana) επιβεβαίωσε ότι έχει λάβει μια αναφορά σχετικά με το γκράφιτι και την διερευνά περαιτέρω. Έχει επίσης εκδώσει μια δήλωση ότι το γκράφιτι δείχνει ξεκάθαρα σημάδια πράξης που τιμωρείται από το νόμο για δημόσια προτροπή σε μίσος, βία και μη ανεκτικότητα.\nΗ Διάσκεψης των Επισκόπων της Σλοβενίας χαρακτηρίζει το περιστατικό "ότι είναι χωρίς αμφιβολία μια περίπτωση ρητορικής μίσους και προτροπής σε θρησκευτική μισαλλοδοξία, η οποία απαγορεύεται ρητά από το σλοβενικό Σύνταγμα."\nΠριν από τον Δεύτερο Παγκόσμιο Πόλεμο, το 97% των Σλοβένων δήλωναν ότι ήταν Ρωμαιοκαθολικοί. Η θρησκεία ήταν ένα σημαντικό κομμάτι στη κοινωνική και πολιτική ζωή της προ-κομμουνιστικής Σλοβενίας. Μετά το 1945, η χώρα γνώρισε μια διαδικασία σταδιακής αλλά σταθερής εκκοσμίκευσης. Μετά από μια δεκαετία από σοβαρές διώξεις κατά των χριστιανών, το κομμουνιστικό καθεστώς υιοθέτησε μια πολιτική σχετικής ανοχής προς τις εκκλησίες, αλλά περιόρισε την κοινωνική τους λειτουργία. Μετά το 1990, η Ρωμαιοκαθολική Εκκλησία ανέκτησε ένα μέρος της πρώην επιρροής της, αλλά η Σλοβενία παραμένει σε μεγάλο βαθμό μια εκκοσμικευμένη κοινωνία. Σήμερα, σύμφωνα με την απογραφή του 2002, το 57,8% του πληθυσμού, πλέον, είναι Ρωμαιοκαθολικοί.\nΤο 1945, η Γιουγκοσλαβία απελευθερώθηκε από τους Γερμανούς και λίγο αργότερα ονομάστηκε ομοσπονδιακό κομμουνιστικό κράτος. Η Σλοβενία εντάχθηκε στην ομοσπονδία ως μια σοσιαλιστική δημοκρατία. Το Σλοβένικο Κομμουνιστικό Κόμμα ιδρύθηκε το 1937. Μεταξύ 1945 και 1948, ένα κύμα πολιτικής καταστολής έλαβε χώρα στη Σλοβενία και στη Γιουγκοσλαβία. Χιλιάδες άνθρωποι φυλακίστηκαν για τις πολιτικές τους πεποιθήσεις. Αρκετές δεκάδες χιλιάδες Σλοβένοι έφυγαν από την Σλοβενία αμέσως μετά τον πόλεμο από το φόβο των κομμουνιστικών διώξεων.\nΤο 2009 ήρθε στο φως ομαδικός τάφος στο Jama Huda κοντά στην πόλη του Laško. Τα θύματα είχαν εκτελεστεί επί τόπου, αλλά δεν έγινε γνωστό από πού τα έφεραν.\nΟ μόνος αυτόπτης μάρτυρας που βρέθηκε ήταν ο οδηγός που οδήγησε τα θύματα στο ορυχείο, και είπε ότι ήταν Σλοβένοι, ενώ οι ντόπιοι θεωρούν ότι ήταν Κροάτες.\nΗ περιοχή, σύμφωνα με τις αρχές, είναι στη λίστα των περίπου 600 ομαδικών τάφων της κομμουνιστικής θηριωδίας στη Σλοβενία. Οι εργασίες για την ανακάλυψη μαζικών τάφων και κομμουνιστικών εγκλημάτων μετά από τον Β΄ Παγκόσμιο Πόλεμο στη Σλοβενία γίνεται από ειδική ομάδα ιστορικών και αστυνομικών της εγκληματολογικής υπηρεσίας.\nΗ σλοβενική αστυνομία άρχισε να ερευνά για τις κομμουνιστικές αγριότητες το 1994. Στην αρχή ως επί το πλείστον εργάστηκαν στο στρατόπεδο συγκέντρωσης του Teharje κοντά στην πόλη του Celje, αλλά οι έρευνες δεν προχώρησαν. Το 1997, στο Μάριμπορ, ενώ γίνονταν εργασίες για την κατασκευή δρόμου, βρέθηκαν περίπου 1.100 πτώματα σε αντιαρματικές τάφρους βάθους περίπου εκατό μέτρων. Η αστυνομία προσπάθησε να εντοπίσει τα θύματα, καθώς και τους δράστες, αλλά χωρίς επιτυχία, έτσι η έρευνα καθυστέρησε και πάλι. Το 2001, περίπου 400 πτώματα βρέθηκαν σε ένα καταφύγιο κοντά στην Slovenska Bistrica. Είχαν εκτελεστεί το 1946. Υπολογίζεται ότι περίπου 100.000 άνθρωποι έχασαν τη ζωή τους στη Σλοβενία το 1945 από τις κομμουνιστικές δυνάμεις. Κανείς δεν παραπέμφθηκε σε δίκη για τα εγκλήματα αυτά μέχρι στιγμής.\nΑναρτήθηκε από ΚΩΝΣΤΑΝΤΙΝΟΣ ΕΛΛΑΣ στις 10:29 μ.μ.


Θραύσματα αστικού λόγου | Η ΚΑΘΗΜΕΡΙΝΗ\nΤο «La folie» είναι μια επίσκεψη στην Αθήνα των αναγκεμένων, αλλά ανυποχώρητα αυτόνομων.\n05.11.2015 • 12:41\nΑναρωτιέμαι πολλές φορές τι μορφή θα μπορούσε να έχει ο λογοτεχνικός λόγος που θα τον ονομάζαμε urban, αστικό. Σχεδόν ως διά μαγείας, μου λύθηκε η απορία όταν έφτασε στα χέρια μου το «La folie» του Θάνου Σταθόπουλου (εκδ. Ικαρος 2015). Καταχρηστικά ίσως, αμέσως σκέφτηκα ότι η αστική γραφή θα μπορούσε να συνοψιστεί σε σπαράγματα καθημερινότητας, σε ημερολογιακές καταγραφές και σε ακαριαίες σκέψεις, που οι γραφιάδες, εκόντες άκοντες, έχουν την ικανότητα να σημειώνουν μ’ έναν τρόπο συνήθως λοξό.\nΟ Θάνος Σταθόπουλος, όπως και στα περισσότερα βιβλία του, καταθέτει πεζόμορφα κείμενα, τα οποία δεν έχουν τίποτε να ζηλέψουν απ’ ό,τι ονομάζουμε ποίηση. Ισως δεν έχει σημασία αυτή η παρατήρηση, ειδικά αν έχουμε κατά νου ότι ο λόγος της λογοτεχνίας είναι ένας, κοινός, παγκόσμιος και διαπερνά τα είδη. Σχετική συζήτηση, εξάλλου, έχει ξεκινήσει μετά τη βράβευση της Σβετλάνα Αλεξίεβιτς με το βραβείο Νομπέλ Λογοτεχνίας 2015. Και ταυτόχρονα, τι άλλο είναι η πόλη από μια προσωπική αφήγηση, από μια εμπειρία;\nΟ Σταθόπουλος είναι ένας flaneur της Αθήνας (ή όποιας πόλης), των ανθρώπων, των σωμάτων κυρίως, των βιβλίων και των ορίων. Προφανώς δεν είναι αθηναιογράφος, ωστόσο ποιος μπορεί να μη σκεφτεί το παλλόμενο σώμα της πόλης –και των κατοίκων της– διαβάζοντας τα θραύσματα προσωπικής μυθολογίας που συμμαζεύει ο συγγραφέας; Πώς μπορεί, άραγε, ν’ αποφευχθεί η σκέψη ότι η γραφή, εν προκειμένω, είναι «υποκατάστατο» του έρωτα, της διασπασμένης αστικής ζωής, της κυριαρχούσας συνθήκης της μοναξιάς, της τρέλας και της ομορφιάς ― όπως κι αν τις ορίζουμε τελικά;\nΤο «La folie» είναι μια επίσκεψη στην Αθήνα των αναγκεμένων, αλλά ανυποχώρητα αυτόνομων· είναι ένας οδηγός επιβίωσης (και διαδοχής θανάτου και ανάστασης) μέσα σε μια πόλη που σκεπάζεται από το αγκομαχητό και τον ιδρώτα των ανθρώπων της. «Η μελαγχολία μου στην εκφορά» λέει ο Σταθόπουλος, και συνοψίζει τη σύγχρονη αστική ύπαρξη. Και δείχνει να την αγαπά, ακόμη κι όταν μοιάζει ο λογοτεχνικός μισανθρωπισμός του να κατακλύζει τις σελίδες.\nΠοιος είπε, άλλωστε, ότι οι επιμέρους μοναξιές των πόλεων δεν δημιουργούν, στο τέλος, ένα μοναχικό κοινόβιο;


Οι πωλήσεις του Captain Morgan πλησιάζουν το Bacardi, λέει η Diageo | oinos\nΒΡΙΣΚΕΤΕ ΕΔΩ : oinos » Αποστάγματα » Οι πωλήσεις του Captain Morgan πλησιάζουν το Bacardi, λέει η Diageo\nΟι πωλήσεις του Captain Morgan πλησιάζουν το Bacardi, λέει η Diageo\nΟι πωλήσεις του Captain Morgan κάποια μέρα θα καλύψουν τη διαφορά με το Bacardi, σύμφωνα με την Diageo.\nΜιλώντας στο Drinks International, ο Russell Jones, παγκόσμιος διευθυντής της μάρκας Captain Morgan, είπε ότι η καταναλωτική τάση είναι μακριά από το λευκό ρούμι και κοντά στα ρούμι με μπαχαρικά και ότι τα 19.56εκ. 9-λίτρα κιβώτια πωλήσεων της Bacardi (2011) είναι εφικτό να γίνουν από το Captain Morgan (9,20εκ. κιβώτια το 2011 ).\nΕίπε: «Νομίζω ότι μπορούμε να καλύψουμε τη διαφορά με το Bacardi. Σε ορισμένες αγορές, είμαστε ήδη μπροστά. Στον Καναδά έχουμε περάσει το ένα εκατομμύριο κιβώτια και είμαστε στα πρόθυρα του να ξεπεράσουμε το Bacardi.\n"Για ιστορικούς λόγους υπάρχουν 20εκατ. κιβώτια λευκό ρούμι που πίνεται σε όλο τον κόσμο, κυρίως λόγω της Bacardi.\n"Αλλά η πιο ολιστική τάση είναι ότι η αγορά πηγαίνει από το λευκό ρούμι στα spiced, Λατινικής Αμερικής και παλαιωμένα ρούμι. Σε εννέα από τις 10 περιπτώσεις, όπου το ρούμι έχει καλή απόδοση, είναι η επιστροφή του spiced ρούμι. "\nΟ Τζόουνς δήλωσε ότι οι ΗΠΑ είναι η σημαντικότερη αγορά για το Captain Morgan και, ως τέτοια, είναι ένα πεδίο δοκιμών για καινοτόμα προϊόντα, όπως το Captain Morgan Black Spiced Rum. που κυκλοφόρησε τον Απρίλιο.\nΕίπε: «Αυτό που συμβαίνει στις ΗΠΑ τείνει να ρυθμίσει την τάση. Έχουμε δει 16 spiced ρούμι να εντάσσονται στην αγορά μέσα σε τρία χρόνια στις ΗΠΑ. Αλλά περισσότερος ανταγωνισμός είναι καλό για μας, μας αναγκάζει να είμαστε στο παιχνίδι μας.\n«Το Captain Morgan είναι σήμερα η νούμερο δύο ζήτηση σε μπαρ στις ΗΠΑ και ο αριθμός τρία απόσταγμα [κατ 'όγκο]."\nΑναρτήθηκε Τρίτη, 19 Ιούνιος 2012, 0:00. Κατηγορία Αποστάγματα\n« Jonathan Tishbi Special Reserve 2007 – Sde Boker\nOpa! Τα ελληνικά κρασιά κάνουν αίσθηση »


Ανώγεια | ECORENTALS Ενοικιάσεις αυτοκινήτων στην Κρήτη\nΤα Ανώγεια Μυλοποτάμου είναι κωμόπολη του νομού Ρεθύμνου και πρωτεύουσα του ομώνυμου Δήμου. Το όνομα του οφείλετε στην τοποθεσία που είναι χτισμένο, δηλαδή σε ανώγειο μέρος (άνω + γαία). Τα Ανώγεια απέχουν 52 χλμ. από το Ρέθυμνο και 36χλμ από το Ηράκλειο και βρίσκονται σε υψόμετρο 700-790 μ. στη ράχη του υψώματος που ονομάζεται Αρμί (κορυφογραμμή), γι αυτό και το κλίμα του είναι ιδιαίτερα ψυχρό τον χειμώνα, με πολλά χιόνια και δροσερές βραδιές το καλοκαίρι.\nΤο 1946 η πολιτεία τίμησε τα Ανώγεια με την απονομή του πολεμικού Σταυρού Α΄ τάξεως για τις καταστροφές που υπέστη το χωριό από τους κατακτητές αλλά και τον ηρωϊσμό που υπέδειξαν οι κάτοικοι κατά την αντίσταση. Τα Ανώγεια ήταν πυρήνας της Αντίστασης της Κρήτης και την απαγωγή του στρατηγού Κράϊπε, που ανέλαβαν να τον φυγαδέψουν στην Αφρική. Εξαιτίας αυτού του γεγονότος τον Αύγουστο 1944 ο διοικητής του φρουρίου Κρήτης Χ. Μίλλερ διέταξε την ισοπέδωση του χωριού των Ανωγείων και την εκτέλεση κάθε Ανωγειανού άντρα .\nΔΙΑΤΑΓΗ ΤΟΥ ΓΕΡΜΑΝΟΥ ΣΤΡΑΤΗΓΟΥ ΔΙΟΙΚΗΤΟΥ ΦΡΟΥΡΑΡΧΟΥ ΚΡΗΤΗΣ\n«Επειδή η πόλις των Ανωγείων είναι κέντρον της αγγλικής κατασκοπίας εν Κρήτη και επειδή οι Ανωγειανοί εξετέλεσαν το σαμποτάζ της Δαμάστας, επειδή εις Ανώγεια ευρίσκουν άσυλον και προστασίαν οι αντάρται των διαφόρων ομάδων αντιστάσεως και επειδή εκ των Ανωγείων διήλθον και οι απαγωγείς με τον στρατηγό Φον Κράϊπε χρησιμοποιήσαντες ως σταθμόν διακομιδής τα Ανώγεια, διατάσσομεν την ΙΣΟΠΕΔΩΣΙΝ τούτων και την εκτέλεσιν παντός άρρενος Ανωγειανού όστις ήθελεν ευρεθεί εντός του χωριού και πέριξ αυτού εις απόστασιν ενός χιλιομέτρου»\nΟ ΣΤΡΑΤΗΓΟΣ ΔΙΟΙΚΗΤΗΣ ΦΡΟΥΡΙΟΥ ΚΡΗΤΗΣ\nΟι Ανωγειανοί έχουν διατηρήσει αναλλοίωτη στην πάροδο του χρόνου τη γλώσσα και την ιδιότυπη διάλεκτο. Χάρη τον σεβασμό και την αγάπη που αποδίδουν οι Ανωγειανοί στην πολιτιστική κληρονομιά, τα ήθη και τα έθιμα, τα Ανώγεια θεωρούνται το επίκεντρο του σύγχρονου Κρητικού πολιτισμού.\nΠολιτιστικές εκδηλώσεις πραγματοποιούνται κάθε χρόνο τα τελευταία 10 χρόνια, τον μήνα Ιούλιο, προς τιμή του άγιου Υάκινθου. Είναι ο Ορθόδοξος άγιος του έρωτα και προστάτης των ζευγαριών. Οι πολιτιστικές αυτές εκδηλώσεις ονομάζονται Υακίνθεια και είναι γεμάτες από τραγούδια, παραδοσιακούς χορούς και παραστάσεις. Λαμβάνουν χώρα κοντά στον ιερό ναό του Άγιου Υάκινθου που βρίσκεται σε υψόμετρο 1200μ και σε απόσταση 12χλμ από τα Ανώγεια. Πρωτεργάτης και υποστηρικτής των Υακίνθειων είναι ο Λουδοβίκος των Ανωγείων, παραδοσιακός τραγουδιστής που εξυμνεί τον έρωτα και τον πόνο των ανθρώπων.\nΣπουδαίοι κρητικοί καλλιτέχνες κατάγονται από τα Ανώγεια με κορυφαίο τον «αρχάγγελο της Κρήτης» Νίκο Ξυλούρη.\nΝίκος Ξυλούρης :\nΟ Νίκος Ξυλούρης γεννήθηκε το 1936 στα Ανώγεια, παιδί πολύτεκνης και φτωχής οικογένειας, μιας και η ζωή του ξεκίνησε στα χρόνια της Γερμανικής Κατοχής. Στα πέντε του χρόνια αναγκάζεται μαζί με τη οικογένεια του και με άλλους κάτοικους να εγκαταλείψουν το χωριό εξαιτίας του ολοκαυτώματος των Ανωγείων από τους Γερμανούς. Η επιστροφή του στο χωριό ήρθε μετά την απελευθέρωση της Κρήτης. Προέρχεται από οικογένεια με μουσική παράδοση και πολλούς λυράρηδες. Τα αδέρφια του, ο Αντώνης Ξυλούρης, που διαθέτει ιδιαίτερη χροιά και στυλ και ο Γιάννης Ξυλούρης, είναι γνωστοί μουσικοί της κρητικής παράδοσης. Στα 12 του χρόνια καταφέρνει μαζί με την βοήθεια του δασκάλου του να πείσει τον πατέρα του να του αγοράζει την πρώτη του λύρα και στα 17 του χρόνια αρχίζει να γράφει τα πρώτα του κομμάτια. Η επιτυχία δεν άργησε να έρθει.\nΜετακομίζει στην Αθήνα όπου συνεργάζεται με αξιόλογους συνθέτες και ερμηνευτές όπως τον Ξαρχάκο, την Μαρίζα Κωχ και άλλους, αλλά η κορύφωση της επιτυχίας του έρχεται με τον Γιάννη Μαρκόπουλο και τα ριζίτικα τραγούδια. Απέσπασε την 1η διάκριση στο φεστιβάλ Σαν Ρέμο και βραβεύεται από την Γαλλική Ακαδημία. Στα χρόνια της Χούντας, τα τραγούδια του και η φωνή του υπήρξαν σύμβολο της Αντίστασης. Ο ίδιος ήταν θερμός υποστηρικτής των εξεργέσεων του 1973 και της κατάρρευσης της Χούντας στην Ελλάδα. Λίγο πριν πεθάνει συναντιέται με τον Jones Harrison, κιθαρίστα των Beatles, και αρχίζουν να μιλούν την γλώσσα της μουσικής. Δεν ξέχασε ποτέ τα Ανώγεια , ο ίδιος έλεγε «Σκλαβώθηκα εδώ πέρα, μέσα στην μπουάτ και στα φώτα, δεν μου αρέσει αυτό αλλά τι να κάνομε, είναι όμως που με αγαπάει το κοινό τόσο πολύ που λυπούμε να το εγκαταλείψω και να φύγω στην Κρήτη». Πέθανε σε ηλικία 44 ετών. Το σπίτι του αποτελεί σήμερα μουσείο στα Ανώγεια και είναι ανοικτό σε όλους τους επισκέπτες.\nΑναμνήσεις του Νίκου Ξυλούρη\nΣπίτι του Νικου Ξυλούρη\nΠερισσότερα Μέρη :\nΦτάνοντας στα Ανώγεια μπορείτε να επισκεφτείτε εκκλησίες όπως του Αγίου Γεωργίου, του Αγίου Δημητρίου , της κοίμησης της Θεοτόκου και του Αγίου Ιωάννη με τοιχογραφίες του 12ου αιώνα. Αξίζει να απολαύσετε τον καφέ σας στα καφενεία του χωριού δοκιμάζοντας παραδοσιακά γλυκά και να γευτείτε την παραδοσιακή κουζίνα. Οι γυναίκες του χωριού εξακολουθούν να υφαίνουν παραδοσιακά υφαντά αξεπέραστης ποιότητας, φτιαγμένα στον αργαλειό, τα οποία μπορείτε να τα βρείτε σε πολλά μαγαζάκια του χωριού.\nΤο χωριό διαθέτει μικρά ξενοδοχεία για να περάσετε τις διακοπές σας μέσα σε ένα ιδιαίτερο παραδοσιακό περιβάλλον. Επισκεφθείτε το ολοκαίνουργιο κέντρο αρχαιολογικής πληροφόρησης που διαθέτει αντίγραφα ευρημάτων, με πλούσιο φωτογραφικό υλικό, με χρυσά, ελεφάντινα και πήλινα αντικείμενα του Ιδαίου Άντρου και της Ζωμίνθου. Τα ευρήματα αυτά αποδεικνύουν το Ιδαίον Άντρο αποτελεί ένα σπουδαίο θρησκευτικό κέντρο διαχρονικά παράλληλο με της Ολυμπίας και των Δελφών.\nΑνακαλύψτε το οροπέδιο της Νίδας, ένα από τα μεγαλύτερα της Κρήτης σε υψόμετρο 1400 μ. στην καρδιά του Ψηλορείτη (Ίδη) και το σπήλαιο Ιδαίον Άντρο, όπου σύμφωνα με την παράδοση ανατράφηκε ο Δίας. Το σπήλαιο είναι επισκέψιμο και προσβάσιμο. Επισκεφτείτε επίσης το Αστεροσκοπείο του Σκίνακα σε υψόμετρο 1750μ. καθώς και την ιερή πηγή και εγκατάσταση της Ζώμινθου, οικισμός των Μινωϊτών που λατρευόταν την μινωϊκή εποχή.\nΠρώτη ηλιακτίδα στον Ψηλορείτη\nΠαραδοσιακές φορεσιές Ανωγείων\nΧανιώτης- Παραδοσιακός Χορός\nΚέντρο του Χωριού\nΟλοκαύτωμα Ανωγείων 1822-1867-1944\nΔιαταγή Γερμανού Στρατηγού Μίλλερ\nΟνόματα Ανωγειανών Αγωνιστών\nΠρωτεργάτης Αντίστασης Μιχ.Ξυλούρης\nΗρώας Εθνικής Αντίστασης Παπαγιάννης Σκουλάς\nΗλιοβασίλεμα στα Ανώγεια


Κοντινές λήψεις από το νέο XBOX Series X | Techingreek.com\nΠρος την διάθεση του κοινού για σχολιασμό βρίσκονται εδώ και λίγες ώρες στο διαδίκτυο μερικές φωτογραφίες της επερχόμενης κονσόλας Xbox Series X και συγκεκριμένα η πηγή που προέρχεται το υλικό είναι ο χρήστης @Doug_DragoX του Twitter και η αξιοπιστία τους επιβεβαιώθηκε και από άλλον χρήστη που κατά τα φαινόμενα κατέγραψε τον σειριακό αριθμό της συσκευής στο λογαριασμό τους στη Microsoft.\nΕίτε έτσι είτε αλλιώς, επιστρέφοντας στις φωτογραφίες, βλέπουμε ότι το Xbox X Series μοιάζει με τις προηγούμενα renders που κυκλοφόρησαν και αυτό σημαίνει ότι έχουμε μια μονάδα δίσκου μπροστά, για να εισάγεται τα CD, τα DVD και τα Blu-ray σας. Στη συνέχεια βρίσκουμε μια θύρα USB Type-A στην κάτω αριστερή γωνία, μαζί με ένα μικρό κουμπί.\nΕν τω μεταξύ, όσον αφορά την πλάτη, το επόμενο Xbox φαίνεται ότι δεν περιλαμβάνει πάρα πολλές θύρες και ειδικότερα βρίσκονται τα εξής: ένα βύσμα τροφοδοσίας, μια θύρα Ethernet, μια θύρα HDMI, δύο θύρες USB Type-A και μια θύρα S / PDIF. Επιπλέον, υπάρχει μια θύρα σε ορθογώνιο σχήμα που πιθανώς χρησιμοποιείται για τη διάγνωση της συσκευής.\nΗ φωτογραφία μας δείχνει πολύ καθαρά πως στο πίσω μέρος γράφεται το εξής: “PROTOTYPE – NOT FOR SALE”. Αυτό σημαίνει ότι το τελικό προϊόν μπορεί να μοιάζει με το πρωτότυπο παραπάνω ή θα μπορούσε να φαίνεται ελαφρώς διαφορετικό. Δεν περιμένουμε να αλλάξει πολύ από την άποψη του συνολικού σχεδιασμού, όμως, καθώς δεν υπάρχουν επισήμως δημοσιευμένες ανακοινώσεις, τίποτα δεν θεωρείται επιβεβαιωμένο.\nΌσον αφορά τις δυνατότητες, η Microsoft αποκάλυψε προηγουμένως ότι το XSX χρησιμοποιεί ένα mini-σχεδιασμό ITX και προσφέρει έως και τέσσερις φορές υψηλότερη απόδοση έναντι του Xbox One X. Η συσκευή θα υποστηρίζει παιχνίδια 4K στα 120Hz, έξοδο 8Κ και ισχυρό hardware για ιδανική εμπειρία gaming.\nΤέλος, οι επιδόσεις γραφικών του Xbox Series X είναι τόσο υψηλές όσο και εκείνες της κάρτας γραφικών RTX 2080 Ti.


23/09/2004 3:34 πμ.\n229/04 Με την ίδια λεπτολογία που είχε αναφερθεί σε όλους τους άλλους μάρτυρες κατηγορίες και υπεράσπισης, συνθέτοντας και ανασυνθέτοντας συνεχώς, σε όλες τις πιθανές εκδοχές, το παζλ των γεγονότων που συνδέονται με την απόπειρα κατά του Γ. Ραυτόπουλου και την πιθανή εμπλοκή του Μ. Κασίμη σ’ αυτή, η συνήγορος υπεράσπισης Αλ. Ζορμπαλά ασχολήθηκε και με τον βασικό μάρτυρα κατηγορίας, τον Γ. Δημητρόπουλο. Κινούμενη ανάμεσα σε όλες τις καταθέσεις που έχει δώσει ο Δημητρόπουλος από το 1987 στις αστυνομικές και ανακριτικές αρχές και στην κατάθεσή του στο δικαστήριο, η συνήγορος κατέδειξε τις κραυγαλέες αντιφάσεις του ίδιου του Δημητρόπουλου σε σχέση με τα πραγματικά περιστατικά: Τί αυτοκίνητο είδε Lada ή Scoda Πότε το είδε, την ώρα της απόπειρας ή μετά; Πότε τον προσπέρασε το αυτοκίνητο των δραστών και ρίχτηκε ο εκφοβιστικός πυροβολισμός, σε ποιο από τα τουλάχιστον τρία διαφορετικά σημεία που έχει αναφέρει; Πότε έγραψε τους δυο αριθμούς στο περιβόητο σημείωμά του; Στον τόπο του συμβάντος, στο μαρμαράδικο που πήγε ύστερα από λίγο, την ώρα που τον πήγαν οι ασφαλίτες στο αυτοκίνητό του για να πάει το σημείωμα ή κάποια άλλη στιγμή; Ποια σημείωση έγραψε πρώτη, αυτή που αναφέρει τον αριθμό του αυτοκινήτου του Μ. Κασίμη ή την άλλη που γράφει άλλο αριθμό; Είναι δυνατόν εν κινήσει να γράφεις σταθερή και ευκρινή γραφή και εν στάσει να γράφεις ασταθή και τρεμώδη γραφή (αυτά είναι δεδομένα της γραφολογικής πραγματογνωμοσύνης), όπως ισχυρίζεται ο Δημητρόπουλος; Δεν έχουμε στοιχεία για να χαρακτηρίσουμε τον Δημητρόπουλο κατασκευασμένο μάρτυρα, κατέληξε η συνήγορος. Τον χαρακτηρίσαμε αόρατο μάρτυρα, γιατί κανείς δεν τον είδε στο χώρο του συμβάντος, κανενός η περιγραφή δεν ταιριάζει με τη δική του. Ο Δημητρόπουλος σήμερα δίνει και την προσωπική του ρεβάνς με όλο τον κρατικό μηχανισμό, με τις αστυνομικές και τις δικαστικές αρχές, που το 1987 τον απέρριψαν, θεωρώντας τον παντελώς αναξιόπιστο. Η Αλ. Ζορμπαλά ασχολήθηκε και με την εκδοχή της ύπαρξης και δεύτερου αυτοκινήτου, που λανσαρίστηκε στη δίκη, μολονότι το 1987 είχε απορριφθεί από τις αστυνομικές αρχές ως στερούμενη λογικού υποβάθρου. Αν δεχτούμε ότι από άλλο αυτοκίνητο πυροβολήθηκε τρεις φορές ο Ραυτόπουλος και από άλλο ρίχτηκε ο εκφοβιστικός πυροβολισμός κατά του Δημητρόπουλου, θα πρέπει να δεχτούμε ότι σε κλάσματα του δευτερολέπτου το σαρανταπεντάρι πέρασε από το ένα αυτοκίνητο στο άλλο, γιατί και οι τέσσερις κάλυκες έχουν βληθεί από το ίδιο όπλο. Εκδοχή εντελώς απίθανη, η οποία άλλωστε έχει απορριφθεί και από τις διωκτικές αρχές. Πώς μπορούμε να υιοθετηθεί τώρα; Μόνο και μόνο για να θεμελιωθεί η κατηγορία της συνέργειας σε βάρος του Μ. Κασίμη; Δεν παρέλειψε να αναφερθεί ακόμα και στο γελοίο επιχείρημα της πολιτικής αγωγής και της εισαγγελικής έδρας, ότι είναι ύποπτο που ο Μ. Κασίμης, μετά το φαγητό δεν έπεσε για ύπνο, αλλά κάθησε να πιει καφέ στη βεράντα του σπιτιού του, «εν μέσω καύσωνα». Ηταν ύποπτο το μεταμεσημεριανό καφεδάκι στη βεράντα, γιατί αποκαλύπτει άνθρωπο ανήσυχο, που δεν κοιμάται, αλλά κάθεται εκεί να περιμένει την Αστυνομία! Δυστυχώς, εκεί έχουμε φτάσει. Να αναγκάζονται οι συνήγοροι να ασχολούνται με τέτοιες γελοιότητες. Να αναγκάζεται ένας άνθρωπος, που με το στανιό τον έχουν καταστήσει κατηγορούμενο για τόσο σοβαρές κατηγορίες, να εξηγεί ποιες είναι οι καθημερινές του συνήθειες. Το καινούργιο που εισέφερε η Αλ. Ζορμπαλά γι’ αυτό το ζήτημα είναι μια εφημερίδα εκείνης της εποχής, που στη στήλη του καιρού ανέφερε ότι εκείνη τη μέρα στην Αττική είχε βοριαδάκι 4 μποφόρ, ότι στα βόρεια υπήρχε πιθανότητα βροχής κι ότι η θερμοκρασία κυμαινόταν μεταξύ 20 και 32 βαθμών, συνθήκες με άλλα λόγια ιδανικές για μεταμεσημεριανό καφεδάκι σε μια βεράντα με σκέπαστρο και ανατολικό προσανατολισμό. Κλείνοντας την αγόρευσή της η Αλ. Ζορμπαλά αναφέρθηκε στην προσωπικότητα του Μ. Κασίμη και κάλεσε τους δικαστές να πετάξουν στα σκουπίδια τα δυσώδη σενάρια της Αντιτρομοκρατικής, να άρουν την υποψία που επί 17 χρόνια κρέμεται πάνω από το κεφάλι του Μ. Κασίμη και να τον κηρύξουν αθώο. Η αθώωσή του είναι μονόδρομος. Το λόγο πήρε αμέσως μετά ο Δημήτρης Μπελαντής, δεύτερος συνήγορος υπεράσπισης του Μ. Κασίμη, ο οποίος ξεκίνησε με μια αναφορά στο ιστορικό της υπόθεσης κατά του εντολέα του, θυμίζοντας ότι η προανάκριση τότε έγινε από τρία ζεύγη προανακριτικών υπαλλήλων, μεταξύ των οποίων και ο νυν αρχηγός της Αστυνομία Φ. Νασιάκος και έκλεισε με ένα εμπεριστατωμένο πόρισμα της ΕΛΑΣ, που αναφέρεται σε όλα τα στοιχεία και καταλήγει στο συμπέρασμα ότι ο Ραυτόπουλος βλήθηκε από το αυτοκίνητο Lada που βρέθηκε εγκαταλελειμένο από τους δράστες. Η υπόθεση ξανάνοιξε τρεις φορές και πάντοτε το αποτέλεσμα ήταν το ίδιο: καμιά εμπλοκή του Μ. Κασίμη. Ολες αυτές οι έρευνες έγιναν υπό διαφορετικές κυβερνήσεις και διαφορετικές πολιτικές ηγεσίες στα υπουργεία Δημόσιας Τάξης και Δικαιοσύνης. Αν λοιπόν δεχτούμε ότι υπήρξε συγκάλυψη, τότε θα πρέπει να δεχτούμε ότι αυτή έγινε από το ολόκληρο το πολιτικό φάσμα που διαδοχικά κυβέρνησε τη χώρα αυτά τα 17 χρόνια. Το δεύτερο δεδομένο είναι η προσωπικότητα του Μ. Κασίμη και η ζωή του όλα αυτά τα χρόνια. Η συγγενική του σχέση με τον δολοφονηθέντα Χρήστο Κασίμη τον καθιστά επί 17 χρόνια «συνήθη ύποπτο» και τον αναδεικνύει σε τραγικό πρόσωπο. Τι άλλαξε από το 1987 μέχρι σήμερα; Κανένα καινούργιο στοιχείο δεν υπάρχει, υπάρχει όμως μια καινούργια θεωρία. Μια θεωρία που λέει ότι ο Κασίμης ήταν μέλος του ΕΛΑ και ότι όλες οι οργανώσεις πλην της 17Ν ήταν εκφάνσεις του ΕΛΑ. Είναι η θιεωρία που έχει χαρακτηριστεί θεωρία των συγκοινωνούντων δοχείων, υπόβαθρο της οποίας είναι το διεθνές και εσωτερικό πολιτικό πλαίσιο. Αναλύοντας τη θεωρία των συγκοινωνούντων δοχείων ο Δ. Μπελαντής σημείωσε ότι πουθενά δεν απαντάται στη διεθνή θεωρία. Οι οργανώσειε ένοπλης βίας πάντοτε εμφανίζονταν με τα ονόματά τους και τα σύμβολά τους και ήταν περήφανες γι’ αυτά. Αλλά και από τη δικογραφία και από την ακροαματική διαδικασία κανένα στοιχείο δεν προέκυψε που να πιστοποιεί ότι αυτή η θεωρία ισχύει κατ’ εξαίρεση στην περίπτωση του ΕΛΑ. Επιπρόσθετα, ο συνήγορος αναφέρθηκε και στον ποιοτικά διαφορετικό πολιτικό και ιδεολογικό λόγο του ΕΛΑ και της 1ης Μάη, όπως και της τακτικής τους, συνοψίζοντας και αυτά που αναφέρθηκαν από μάρτυρες υπεράσπισης. Το συμπέρασμά του ήταν ότι, παρά τα δεδομένα που υπάρχουν, επιστρατεύτηκε η θεωρία των συγκοινωνούντων δοχείων σ’ αυτή την υπόθεση, για να καλυφτούν τα κενά στο αποδεικτικό υλικό και να στηριχτεί η κατηγορία. Στο επόμενο κεφάλαιο της αγόρευσής του ο Δ. Μπελαντής έκανε μια εκτεταμένη θεωρητική ανάλυση του φαινομένου της μετάλλαξης του ποινικού δικαίου, που συντελείται με τις αντιτρομοκρατικές νομοθεσίες σε όλο τον κόσμο. Μια μετάλλαξη που σαρώνει όλες τις νομικές εγγυήσεις που έχουν θεσπιστεί υπέρ των κατηγορούμενων και προσδίδει στη δικαστική εξουσία το χαρακτήρα της πολιτικής Δικαιοσύνης, δηλαδή ενός εργαλείου για την εξόντωση των πολιτικών αντιπάλων. Κλείνοντας το πρώτο, το κατά κάποιο τρόπο θεωρητικό τμήμα της ανάλυσής του, ο Δ. Μπελαντής αναφέρθηκε στον αυτονόητα πολιτικό χαρακτήρα της δίκης, που καθορίζεται από τον πολιτικό χαρακτήρα της δράσης των οργανώσεων ΕΛΑ και 1η Μάη, και πέρασε στην εξέταση των πραγματικών περιστατικών που αφορούν την αποδιδόμενη στον Μ. Κασίμη εμπλοκή στην απόπειρα της 1ης Μάη κατά Ραυτόπουλου. Ο συνήγορός έκανε την ίδια λεπτολόγα δουλειά με τη συνάδελφό του που προηγήθηκε, αντιμετωπίζοντας τα ίδια γεγονότα, όπως καταγράφηκαν από τις καταθέσεις των μαρτύρων, στη λογική τους αλληλουχία. Με τον ίδιο τρόπο εξέτασε και τον μάρτυρα Δημητρόπουλο. Είναι αόρατος μάρτυρας –είπε- πρώτο, γιατί κανένας από τους αυτόπτες μάρτυρες, ακόμα και οι πιο παρατηρητικοί, δεν έχουν δει στον τόπο του συμβάντος το αυτοκίνητό του. Δεύτερο, γιατί ο ίδιος, σύμφωνα με τις περιγραφές του, δεν έχει δει τη σκηνή της απόπειρας, αλλά μόνο έχει ακούσει τους κρότους. Τρίτο, γιατί έτσι όπως περιγράφει την παρουσία του, δεν μπορεί να έχει δει τον αριθμό του αυτοκινήτου των δραστών. Το πολύ να έχει μια αμυδρή εικόνα του. Τέταρτο, γιατί ο ίδιος δεν μπορεί να ξεχωρίσει τα χρώματα (δίνει λάθος χρώμα για το αυτοκίνητο του Ραυτόπουλου), ούτε τις διαφορές ανάμεσα σε ένα Scoda και ένα Lada. Γι’ αυτό και παλινδρομεί από κατάθεση σε κατάθεση ανάμεσα στο Scoda ή το Lada και μόνο μετά από 17 χρόνια, καταθέτοντας στον ειδικό εφέτη ανακριτή, λέει ότι κατηγορηματικά θυμάται Scoda Με βάση τις ίδιες τις δικές του καταθέσεις, ο Μπελαντής αποδεικνύει ότι ο Δημητρόπουλος δεν θα μπορούσε να δει και να πάρει τον αριθμό των αυτοκινήτων των δραστών. Ξαναθύμισε στο δικαστήριο τα δεδομένα της φυσικής, όπως βγαίνουν από μια τυπική αναπαράσταση του συμβάντος έτσι όπως το περιέγραψε ο Δημητρόπουλος, από ένα μοντέλο στηριγμένο σε απλούς μαθηματικούς υπολογισμούς. Δεν έμεινε ασχολίαστος ούτε ο ισχυρισμός του παραπεμπτικού βουλεύματος, ότι οι άνθρωποι της 1ης Μάη εγκατέλειψαν εκ των υστέρων ένα Lada, για να αποπροσανατολίσουν τις αρχές. Πώς, όμως, ήξεραν τα μέλη της 1ης Μάη, ότι όλοι οι αυτόπτες μάρτυρες μίλησαν για Lada, για να πάνε να βάλουν ένα τέτοιο αυτοκίνητο την επομένη κιόλας μέρα; Αν ήθελαν να καλύψουν τον Κασίμη, τότε ένα Scoda θα έπρεπε να αφήσουν για παραπλάνηση και όχι ένα Lada. Ο Δ. Μπελαντής απέδειξε, επίσης, ότι δεν μπορεί να σταθεί με στοιχειώδη σοβαρότητα ο ισχυρισμός για δύο αυτοκίνητα. Θύμισε ακόμη, ότι ο Μ. Κασίμης αφέθηκε ελεύθερος πριν βρεθεί το αυτοκίνητο Lada που εγκατέλειψαν οι δράστες. Και χωρίς αυτό το στοιχείο, δηλαδή, κρίθηκε ότι δεν προκύπτει τίποτα σε βάρος του. Στο τελευταίο μέρος της ανάλυσής του ο Δ. Μπελαντής ασχολήθηκε με τα νομικά ζητήματα που τίθενται από την κατηγορία, αποδεικνύοντας ότι με βάση τα πραγματικά περιστατικά δεν μπορεί να σταθεί καμιά από τις κατηγορίες. Ούτε αυτή της φυσικής αυτουργίας, ούτε αυτή της ηθικής αυτουργίας, ούτε αυτή της άμεσης συνέργειας λόγω ψυχικής συνδρομής. Εκανε μια εμπεριστατωμένη νομική ανάλυση, που αφορούσε όχι μόνο τον Μ. Κασίμη, αλλά το σύνολο των κατηγορούμενων.\nαχ,αυτο το κρατος...\nαπό sonic 25/09/2004 7:04 πμ.\nΕχει δικασει τοσους ανθρωπους τοσες χιλιετιες αλλοι εγιναν ηρωες αλλοι απλα λιπασματα αλλα το κρατος ακομα εκει συνεχιζει ... Μου φαινετε πως ηρθε η ωρα να κριθειτε και εσεις κυριοι κρατουντες...αφου δεν ειστε διατεθημενοι να κανετε αυτοκριτικη...και πολυ φοβαμαι οτι δεν θα εχετε την επιλογη ουτε λιπασμα να γινετε...


Η Χρησιμότητα του Διαβόλου - Ξυπνήστε ρε\n11/12/2017 01:11:00 μ.μ.\nΠληροφορηθήκαμε πως υπάρχουν και ... καλοί /χρήσιμοι διάβολοι (;).\n"Διαπίστωσα, ότι ο τρόπος που ο Πρόεδρος Ντ. Τράμπ προσεγγίζει την πολιτική μπορεί να είναι διαβολικός , αλλά γίνεται για καλό" είπε.\nΤο (αντιχριστιανικό) μήνυμα λοιπόν είναι: Δεν είναι όλοι οι διάβολοι κακοί -αλλά κάποιοι -όπως πχ ο Πρόεδρος των ΗΠΑ -κάνουν (με τον δικό τους ... διαβολικό τρόπο) το καλό (!).\nΛέτε -αντιδιασταλτικά /αντισταθμιστικά/ εξισορροπιστικά - να υπάρχουν όντως και ... άγγελοι που κάνουν κακό; Θου Κύριε ....\nΟι ... ΑΡΙΣΤΕΡΟΠΡΟΣΗΜΟΙ φτωχοπρόδρομοι αναγνωρίζουν τώρα και αντιμετωπίζουν τον Πρόεδρο των ΗΠΑ ως πλανητάρχη του οποίου έχουν την ανάγκη.\nΠως να μην εκθειάσουν τους "φονιάδες των λαών Αμερικάνους" όταν διαπιστώνουν - κομματάκι όψιμα - πως "η χώρα χρειάζεται συμμαχίες" ;\nΌταν ο ίδιος ο κος Πρωθυπουργός κομπάζει για το γεγονός ότι : "Οι Ελληνοαμερικανικές σχέσεις βρίσκονται στο καλύτερο επίπεδο από τον Β' Παγκόσμιο Πόλεμο" (!!!).\n(Σ.Σ Το τελευταίο οφείλεται στις άοκνες φιλοαμερικανικές θέσεις που η αριστερά κατέβαλε για πάνω από 70 χρόνια. Χαρακτηριστικό το παράδειγμα των -ευγενικών - αφισών, αλλά και των πορειών στην Αμερικάνικη Πρεσβεία κάθε χρόνο με συμμετοχή ποικιλώνυμων συντρόφων, καθώς και του ιδίου του νυν Πρωθυπουργού, τότε ..."Αντιαμερικανού".\nΟ δεύτερος είναι η ασύλληπτη επιτυχία του κου Πρωθυπουργού, ο οποίος ανέτρεψε, ταχυδακτυλουργικά, το επενδυτικό κλίμα υπέρ μας. Έτσι από ζήτουλες επενδύσεων για την Ελλάδα, κατόρθωσε να γίνουμε εμείς ... επενδυτές της Υπερδύναμης: κάτι που ομολόγησε και ο κος Ντ. Τράμπ ευχαριστώντας τον για την επένδυση 2,4 δισ € και τις θέσεις εργασίας στην Αμερική!\nΥΓ "Ανάγκα και Θεοί, αλλά και αριστεροί (ημι)θεοι Πρωθυπουργοί πείθονται.\nΕγκαταλείπουν, ως ριψάσπιδες, τις ... μάσκες του ΑΡΙΣΤΕΡΟΤΡΟΠΙΣΜΟΥ (= στροφή /τάση μόνον προς τα "Αριστερά").


Ο Μιχάλης Κωνσταντάτος και το κόλλημα με τους Radiohead - POPAGANDA\nO σκηνοθέτης του Luton, μίας από τις πιο πολυαναμενόμενες ελληνικές ταινίες της χρονιάς, εξηγεί γιατί πρέπει να αγαπάς τους ανθρώπους αν θέλεις να κάνεις μία καλή ταινία.\nΠως είναι τα πρώτα σχόλια που έχεις ακούσει μέχρι στιγμής για το Luton, ειδικά και μετά από τις συμμετοχές σε φεστιβάλ του εξωτερικού; Το feedback είναι πολύ καλό, νομίζω. Είναι έντονο, αυτό είναι το βασικό χαρακτηριστικό, γιατί έντονη είναι και η ταινία. Οπότε έχουμε έντονες αντιδράσεις, και προς τη μια και προς την άλλη κατεύθυνση, το οποίο το θεωρώ πάρα πολύ καλό για την ταινία. Δε νομίζω ότι τσαντίζομαι με τις αρνητικές αντιδράσεις. Ο καθένας προσλαμβάνει μια ταινία όπως την προσλαμβάνει και έχει το δικαίωμα να αντιδρά όπως θέλει. Φυσικά υπήρξε αρνητική αντίδραση, αυτοί που δεν μπαίνουν στον κόσμο της ταινίας δεν μπορούν να την καταλάβουν, άρα αντιδρούν απέναντι σ’ αυτό, νομίζουν πως τους βασανίζω. Δεν είναι η πρόθεσή μου και σίγουρα δεν είναι η αλήθεια.\nΠόσο δύσκολο ήταν το όλο στήσιμο της ταινίας; Και πόσο δύσκολο να μπουν οι ηθοποιοί σε αυτό το αποστασιοποιημένο παίξιμο που απαιτει; Η ταινία για να γίνει φυσικά και ήταν δύσκολο, όπως όλες οι ταινίες στο ελληνικό σινεμά, με την έννοια ότι πρέπει να βρούμε τα λεφτά να τις κάνουμε σε μια χώρα που δεν υπάρχουν λεφτά. Πάντα ήταν δύσκολο, τώρα είναι ακόμα περισσότερο. Οι άνθρωποι που βρέθηκαν στο δρόμο μου, ο Γιώργος Τσούργιαννης, η Feelgood, o Χρήστος Κωνσταντακόπουλος με τη Faliro House, η 235, ο Κώστας Βαρυπομπιώτης και η Άρκτος που ήταν οι συμπαραγωγοί της ταινίας μου, χάρη σε αυτούς έγινε η ταινία μου. Είτε με χρηματικό ποσό, είτε με υλικοτεχνική υποδομή βοήθησαν και μπορέσαμε να την κάνουμε, και φυσικά με όλους τους ανθρώπους από το συνεργείο και τους ηθοποιούς που βοήθησαν πέρα από τις δυνάμεις τους ώστε να γίνει η ταινία.\nΤώρα για το παίξιμο που λες, δε θα το ονόμαζα αποστασιοποιημένο παίξιμο αλλά λιτό και ρεαλιστικό, νομίζω ότι το απαιτούσαν και οι σκηνές της ταινίας. Οι ηθοποιοί καλούνταν να αναπαραστήσουν καθημερινές σκηνές καθημερινών ανθρώπων και αυτό είναι πάρα πολύ δύσκολο, να παίξεις αυτό το ρόλο. Κάναμε πάρα πολλές πρόβες με τους ηθοποιούς, με όλους τους ηθοποιούς, πρώτους, δεύτερους, τρίτους ρόλους, ακόμα και με τους κομπάρσους και νομίζω ότι καταφέραμε ένα πολύ καλό αποτέλεσμα.\nΤο Luton μήπως είναι τελικά μια ταινία μισανθρωπική; Το αντίθετο. Νομίζω ότι για να κάνεις μια ταινία που μιλάει για τους ανθρώπους, για τη ψυχολογία τους, τη συμπεριφορά τους, πρέπει να αγαπάς τους ανθρώπους. Να νοιάζεσαι γι’ αυτούς και να θες να σπαταλήσεις τρία χρόνια από τη ζωή σου για να το κάνεις. Η πρόθεσή μου είναι, ακριβώς επειδή νοιάζομαι πάρα πολύ για τους ανθρώπους, το πώς το κοινωνικό σύνολο συγκροτείται, πως παραμένει σε μια όσο το δυνατόν υγιέστερη κατάσταση, ακριβώς γι’ αυτό έκανα μια ταινία που μιλάει για τη συνείδηση και τη συνειδητοποίηση μέσα στη σημερινή κοινωνία.\nΗ βία όπως απεικονίζεται κατά πόσον είναι μεταφορική και κατά πόσον ρεαλιστική; Είναι αλληλένδετα αυτά τα δύο. Άκουγα για διάφορα περιστατικά βίας ανά τον κόσμο και μάλιστα οι θύτες ήταν καθημερινοί άνθρωποι. Οπότε ξεκίνησε λίγο η παρατήρηση της καθημερινότητας, πως την αντιλαμβάνονται οι άνθρωποι και πως λειτουργεί στον ψυχισμό τους η βία που ασκείται πάνω τους από το περιβάλλον τους. Δεν υπάρχει κάποια ιδεολογία που ωθεί αυτούς τους ανθρώπους προς την έκφραση αυτού του τύπου. Υπάρχει η αφορμή ρεαλιστικά αλλά σίγουρα είναι μεταφορικό το επίπεδο.\nΣκοπός της ταινίας είναι να κάνει έναν κύκλο και να μας γυρίσει στην αρχή, να ξαναδιαβάσουμε τις σκηνές καθημερινότητας που έχουμε δει και να δούμε στις λεπτομέρειες που ακριβώς είναι το πρόβλημα. Τι μπορεί να γεννήσει αυτές τις παθογόνες καταστάσεις. Δε θέλω να πιστεύω ότι μας τρώει η μαρμάγκα. Η διαφυγή είναι ακριβώς αυτό που λέει και η ταινία, η συνειδητοποίηση. Να έχουμε συνείδηση του τι ακριβώς ζούμε, ποιες είναι οι επιλογές και οι επιθυμίες μας, να είμαστε ειλικρινείς με αυτό, να βλέπουμε καθαρά και να βλέπουμε τις λεπτομέρειες. Νομίζω ότι αυτή είναι και η διέξοδος. Το να μπορούμε να ζούμε με πλήρη συνείδηση.\nΣτη σκηνοθεσία σου διέγνωσα μια γενναία ποσότητα επιρροής από Χάνεκε. Διέψευσέ με αν μπορείς. Το σινεμά του Χάνεκε με ενδιαφέρει, με αφορά πάρα πολύ, τον παρακολουθώ από πολύ νωρίς. Η προβληματική του είναι κοινή με την προβληματική μου, με την έννοια ότι μας ενδιαφέρουν τα ίδια θέματα. Ήδη και πριν ανακαλύψω τον Χάνεκε, τα πρώτα πράγματα που είχα κάνει ήταν επίσης αυτής της προβληματικής, οπότε φυσικά και υπάρχει μια συγγένεια.\nΤώρα οι επιρροές μου δεν είναι μόνο από το σινεμά, είναι και από τη μουσική, αντλώ πάρα πολύ από τη μουσική, είναι πάρα πολύ από τα εικαστικά και τη ζωγραφική, αλλά είναι πάρα πολύ και από το σινεμά που είναι αρκετοί οι σκηνοθέτες που με ενδιαφέρει το έργο τους και το παρακολουθώ πάρα πολύ στενά. Ο Ρεϊγάδας, ο Μουντζίου, ο Ούλριχ Ζάιντλ, ο Χάνεκε, όπως προείπαμε, ο Τρίερ… Πάρα πολλοί.\nΓια να κάνεις μια ταινία που μιλάει για τους ανθρώπους, για τη ψυχολογία τους, τη συμπεριφορά τους, πρέπει να αγαπάς τους ανθρώπους. Να νοιάζεσαι γι’ αυτούς και να θες να σπαταλήσεις τρία χρόνια από τη ζωή σου για να το κάνεις.\nΗ ταινία, κατά κάποιον τρόπο, κατατάσσεται στο λεγόμενο Νέο Ελληνικό Ρεύμα. Ποια κοινά και ποιες διαφορές θεωρείς ότι έχεις ως σκηνοθέτης σε σχέση με τους υπόλοιπους εκπροσώπους; Από όσα έχω δει μέχρι τώρα, γιατί δεν έχω δει και ολόκληρη την τελευταία παραγωγή, νομίζω ότι κάθε δημιουργός έχει κάτι ξεχωριστό. Υπάρχει ένας κοινός παρονομαστής εφόσον πρόκειται για filmmakers μιας συγκεκριμένης χώρας, όμως ο αριθμητής είναι αρκετά διαφορετικός και ο καθένας έχει την ταυτότητά του. Είτε αυτό εκφράζεται με τη υποκριτική, είτε με την επιλογή των θεμάτων, είτε με τη γραφή, είτε με το στήσιμο της κάμερας. Αλλά πιστεύω ότι υπάρχει ο κοινός παρονομαστής ότι όλοι ερχόμαστε από την ίδια χώρα, άρα πάνω-κάτω, κι επειδή είμαστε και της ίδιας γενιάς, μας ενδιαφέρουν περίπου τα ίδια πράγματα, ζούμε την ίδια πίεση.\nΕίναι όμως αρκετά διαφορετικό το σινεμά που κάνουμε. Και νομίζω ότι το Luton έχει μια πολύ ρεαλιστική βάση, δεν πατάει σε έναν κόσμο ο οποίος έχει κατασκευαστεί για να υπάρχει ένα σενάριο, μια ταινία. Είναι ένας κόσμος που τον συναντάμε καθημερινά δίπλα μας, η γραμμή της αφήγησης είναι λίγο ιδιαίτερη, διαφέρει με τις ταινίες που έχω δει ως τώρα στο ελληνικό σινεμά και γι’ αυτό ίσως είναι δύσπεπτη μερικές φορές από κάποιους, γιατί είναι κάτι “καινούριο” η φόρμα και η ένταση.\nΑν μπορούσες να μουσικοποιήσεις το Luton, σε ποιους καλλιτέχνες και τραγούδια θα το μετουσίωνες; Πάντα όταν σκέφτομαι ένα θέμα και γράφω, και στο σινεμά και στο θέατρο, πάντα γράφω κάτω από συγκεκριμένους ήχους και, όπως είπα πριν, η μουσική με επηρεάζει πάρα πολύ, ακόμα και στο ύφος της ταινίας. Το Luton γράφτηκε υπό τους ήχους των νεότερων Radiohead, Atoms For Peace, Burial, Four Tet, σε αυτό το μουσικό σύμπαν. Ένα τραγούδι που γυρνάει πάντα μέσα στο μυαλό μου, είναι το “Like Spinning Plates” των Radiohead. Αν λέει κάτι αυτό.\nΤι ετοιμάζεις για το μέλλον; Τώρα γράφω τη δεύτερη μεγάλου μήκους ταινία μου. Είμαι στο Torino Film Lab, στο πρόγραμμα Script and Pitch, που κάνω την ανάπτυξη του σεναρίου. Σε πολύ λίγο καιρό θα έχω τελειώσει με το γράψιμο του σεναρίου και θα μπούμε στην πολύ δύσκολη διαδικασία χρηματοδότησης της ταινίας.\nΤο Luton βγαίνει στις αίθουσες, από τη Feelgood Entertainment, αυτή την Πέμπτη 10 Οκτωβρίου.


Σοβαρότερα προβλήματα 9ου μήνα, Woman.com.gr To πόρταλ για τη γυναίκα\n› Σοβαρότερα προβλήματα 9ου μήνα\nΣοβαρότερα προβλήματα 9ου μήνα\nΟι αιμορροΐδες είναι πρησμένες φλέβες γύρω από τον πρωκτό, οι οποίες μπορεί να σας προκαλούν φαγούρα, πόνο ή ερεθισμό. Μπορεί να νιώσετε το πρήξιμο των αιμορροΐδων γύρω από τον πρωκτό σας. Οι αιμορροΐδες μπορεί να εμφανίσουν αίμα και να σας προκαλέσουν πόνο όταν πηγαίνετε στην τουαλέτα. Εμφανίζονται κατά την εγκυμοσύνη λόγω της χαλαρότητας των φλεβών που προκαλείται από τις ορμόνες της εγκυμοσύνης. Οι αιμορροΐδες εξαφανίζονται μετά την γέννα. Εάν υποφέρετε από τις αιμορροΐδες θα πρέπει:\nΝα τρώτε φαγητό πλούσιο σε φυτικές ίνες όπως ψωμί ολικής αλέσεως, φρούτα και λαχανικά, και θα πρέπει να πίνετε αρκετό νερό – αυτό θα εμποδίσει την δυσκοιλιότητα, η οποία θα χειροτερέψει τις αιμορροΐδες σας\nΑποφύγετε την παρατεταμένη ορθοστασία\nΚάνετε τακτικές ασκήσεις για να καλυτερέψετε την κυκλοφορία σας\nΝα κοιμάστε με τα πόδια λίγο υπερυψωμένα\nΧρησιμοποιήστε μια παγοκύστη για να ανακουφιστείτε, κρατώντας την πάνω στις αιμορροΐδες σας ή χρησιμοποιώντας ένα βρεγμένο πανί για τον ίδιο σκοπό\nΕάν οι αιμορροΐδες εξέχουν, σπρώξτε τις απαλά προς τα μέσα χρησιμοποιώντας ένα λιπαντικό ζελέ\nΡωτήστε τον γιατρό και τη μαία σας εάν προτείνουν κάποια κατάλληλη αλοιφή\nΣκεφτείτε μια κατάλληλη θέση για την γέννα, έτσι ώστε να μειωθεί η πίεση που θα ασκείται στον πρωκτό σας – παραδείγματος χάρη, γονατισμένη.\nΑλλαγές στο δέρμα και τα μαλλιά\nΟι ορμονικές αλλαγές που συμβαίνουν κατά την εγκυμοσύνη θα κάνουν τις ρώγες και την περιοχή γύρω από αυτές πιο σκούρες. Το δέρμα σας επίσης ίσως αλλάξει χρώμα, είτε με την εμφάνιση κηλίδων είτε σε όλο σας το σώμα. Τα σημάδια γέννησης, οι ελιές και οι φακίδες ίσως αλλάξουν και αυτά χρώμα. Ορισμένες γυναίκες εμφανίζουν μια σκούρα γραμμή στο κάτω μέρος του στομαχιού τους. Αυτές οι αλλαγές θα υποχωρήσουν μετά τη γέννηση του μωρού σας, παρόλο που οι ρώγες σας ίσως παραμείνουν σκούρες.\nΕάν κάνετε ηλιοθεραπεία ενώ είστε έγκυος τότε θα δείτε ότι μαυρίζετε πιο εύκολα. Προστατέψτε το σώμα σας με ένα αντιηλιακό υψηλής προστασίας. Μην κάθεστε στον ήλιο για πολύ ώρα (μέχρι 1 ώρα).\nΕπίσης, θα παρατηρήσετε ότι τα μαλλιά σας μακραίνουν πιο γρήγορα. Ίσως γίνονται και πιο λιπαρά. Μετά την γέννηση του μωρού σας, ίσως παρατηρήσετε ότι χάνετε πολλά μαλλιά. Αυτό που συμβαίνει είναι ότι χάνετε τα μαλλιά που μάκραιναν κατά την εγκυμοσύνη.\nΕάν υπάρχουν φορές που δεν μπορείτε να κρατηθείτε και σας φεύγουν ούρα, μπορείτε να ζητήσετε βοήθεια. Η ακράτεια είναι ένα πολύ συνηθισμένο πρόβλημα. Μπορεί να επηρεάσει τον οποιονδήποτε είτε κατά τη διάρκεια της εγκυμοσύνης είτε μετά. Στις περισσότερες περιπτώσεις θεραπεύεται, γι’ αυτό, εάν έχετε πρόβλημα, μιλήστε με τον γιατρό σας.\nΣτα τελευταία στάδια της εγκυμοσύνης, μπορεί να σας είναι δύσκολο να κοιμηθείτε καλά το βράδυ. Θα νιώθετε άβολα ξαπλωμένη ή όταν θα έχετε βολευτεί θα πρέπει να σηκωθείτε να πάτε στην τουαλέτα. Ορισμένες γυναίκες βλέπουν περίεργα όνειρα και εφιάλτες για το μωρό και τη γέννα. Ίσως το βρείτε χρήσιμο να τα συζητήσετε. Επειδή ονειρευτήκατε κάποιο περιστατικό, δεν σημαίνει ότι θα συμβεί. Η χαλάρωση και οι ασκήσεις αναπνοής που κάνετε στα μαθήματα πριν τη γέννα ίσως σας βοηθήσουν.\nΟι ραγάδες είναι ροζ ή μοβ γραμμές που εμφανίζονται συνήθως στην κοιλιά ή καμιά φορά στο άνω μέρος των μηρών και το στήθος. Σε ορισμένες γυναίκες εμφανίζονται, σε άλλες όχι. Το δέρμα ορισμένων είναι πιο ελαστικό. Πιθανότατα θα αποκτήσετε ραγάδες εάν έχετε πάρει παραπάνω κιλά από το μέσο όρο. Είναι αμφίβολο εάν τα διάφορα λάδια και οι αλοιφές θα βοηθήσουν στην αποφυγή των ραγάδων. Μετά τη γέννηση του μωρού σας, οι ραγάδες θα γίνουν λιγότερο ορατές.\nΠρησμένοι αστράγαλοι, πόδια και δάχτυλα\nΟι αστράγαλοι, τα πόδια και τα δάχτυλα συχνά πρήζονται κατά την εγκυμοσύνη γιατί το σώμα κάνει μεγαλύτερη κατακράτηση υγρών από ότι συνήθως. Προς το τέλος της ημέρας, ειδικά εάν κάνει ζέστη, το επιπλέον νερό μαζεύεται στα κάτω άκρα. Θα πρέπει:\nΝα αποφεύγετε την παρατεταμένη ορθοστασία\nΝα φοράτε βολικά παπούτσια\nΝα έχετε τα πόδια σας ψηλά – προσπαθήστε να ξεκουράζεστε μια ώρα την ημέρα με τα πόδια σας να βρίσκονται ψηλότερα από το ύψος της καρδιάς σας\nΠροσπαθήστε να κάνετε τις ασκήσεις για τα πόδια – θα βοηθήσουν\nΔόντια και ούλα\nΤα ούλα που αιμορραγούν είναι αποτέλεσμα της πλάκας (βακτήρια) στα δόντια. Κατά την εγκυμοσύνη, οι ορμονικές αλλαγές μπορεί να χειροτερέψουν την πλάκα. Τα ούλα σας μπορεί να πρηστούν και να αιμορραγούν πιο εύκολα. Για να κρατήσετε τα δόντια σας και τα ούλα σας υγιή, θα πρέπει:\nΝα δώσετε ιδιαίτερη προσοχή στον καθαρισμό των δοντιών σας. Ζητήστε από τον οδοντογιατρό σας να σας δείξει πώς να βουρτσίζετε σωστά τα δόντια σας για να αφαιρέσετε την πλάκα\nΑποφύγετε την συχνή κατανάλωση ζαχαρούχων ποτών και φαγητών, Περιορίστε τα στις ώρες των γευμάτων.\nΡωτήστε αν τυχόν σφραγίσματα που πρέπει να γίνουν, μπορούν να καθυστερήσουν για μετά τη γέννα.\nΣχεδόν όλες οι γυναίκες έχουν περισσότερη κολπική έκκριση κατά την εγκυμοσύνη. Θα πρέπει να είναι καθαρή και άσπρη και δεν θα πρέπει να μυρίζει άσχημα. Εάν η κολπική έκκριση έχει χρώμα ή μυρίζει παράξενα ή εάν νιώθετε φαγούρα και ερεθισμό, τότε μπορεί να έχετε κάποια κολπική μόλυνση. Πείτε το στον γιατρό ή τη μαία σας. Η πιο συνήθης μόλυνση είναι μυκητίαση, η οποία μπορεί να αντιμετωπιστεί. Εάν η κολπική έκκριση οποιουδήποτε χρώματος, αυξηθεί πολύ κατά τα τελευταία στάδια της εγκυμοσύνης, τότε ενημερώστε τον γιατρό ή τη μαία σας.\nΟι κιρσώδεις φλέβες είναι φλέβες που έχουν πρηστεί. Συνήθως οι φλέβες των ποδιών επηρεάζονται περισσότερο. Μπορεί επίσης να εμφανίσετε κιρσώδεις φλέβες στο αιδοίο.\nΣυνήθως η κατάσταση βελτιώνεται μετά τη γέννα.\nΝα αποφύγετε την παρατεταμένη ορθοστασία\nΝα μην κάθεστε με τα πόδια σας σταυρωμένα\nΝα προσπαθήσετε να μην πάρετε πολύ βάρος, καθώς αυτό θα αυξήσει την πίεση\nΝα κάθεστε με τα πόδια ψηλά για όσο περισσότερο μπορείτε για να ανακουφιστείτε\nΔοκιμάστε τα καλσόν με επένδυση, τα οποία μπορεί να βοηθήσουν στην στήριξη των μυών των ποδιών – θα τα βρείτε στα φαρμακεία\nΠροσπαθήστε να κοιμάστε με τα πόδια ψηλότερα από το υπόλοιπο σώμα – χρησιμοποιήστε μαξιλάρια κάτω από τους αστραγάλους ή βάλτε βιβλία κάτω από το στρώμα\nΚάνετε τις ασκήσεις για τα πόδια και τις υπόλοιπες ασκήσεις πριν τη γέννα όπως περπάτημα, ποδήλατο και κολύμπι, που θα βοηθήσουν στην καλύτερη κυκλοφορία.\nΜπορεί να σας βολεύει να κοιμάστε στο πλάι, με ένα μαξιλάρι κάτω από την κοιλιά σας και άλλο ένα ανάμεσα στα γόνατά σας.\nΕάν δεν κοιμάστε καλά\nΠροσπαθήστε να μην το αφήσετε να σας επηρεάσει. Μην ανησυχήσετε ότι μπορεί να επηρεάσει το μωρό σας, δεν πρόκειται\nΟι τεχνικές χαλάρωσης μπορεί να σας βοηθήσουν. Στα μαθήματα γέννας μπορεί να σας δείξουν τεχνικές χαλάρωσης.\nΈνα ζεστό γάλα ή κάποιο ρόφημα με γάλα, ένα ζεστό μπάνιο, κάποιες χαλαρές ασκήσεις ή λίγη ήρεμη μουσική πριν πάτε για ύπνο, μπορεί να σας βοηθήσει.\nΗ ξεκούραση κατά τη διάρκεια της ημέρας, θα σας βοηθήσει να μη νιώθετε τόσο κουρασμένη.\nΜιλήστε με τον σύντροφό σας, κάποια φίλη, τον γιατρό σας ή τη μαία σας.\nΚατά τους πρώτους μήνες της εγκυμοσύνης, μπορεί να νιώθετε κούραση ή και τρομερή εξάντληση. Η μόνη λύση είναι να ξεκουράζεστε όσο περισσότερο μπορείτε. Βρείτε χρόνο να κάθεστε με τα πόδια ψηλά κατά τη διάρκεια της ημέρας και να δέχεστε τις προσφορές βοηθείας από τους συνεργάτες και την οικογένειά σας. Προς το τέλος της εγκυμοσύνης, μπορεί να νιώθετε παραπάνω κούραση, λόγω του επιπλέον βάρους που κουβαλάτε. Βεβαιωθείτε ότι ξεκουράζεστε αρκετά.\nΆρθρα για 9ος μήνας\nΜετά τις 36 εβδομάδες\nΠροβλήματα 9ου μήνα\nΠληροφορίες για τον πατέρα


04/04/2019 Δελτίο Τύπου του Υπουργείου Εσωτερικών με θέμα: «Η νέα διαδικτυακή πλατφόρμα για τις χρηματοδοτήσεις του «ΦιλόΔημου» filodimos.ypes.gr».\n04/04/2019 Δελτίο Τύπου του Υπουργείου Εσωτερικών με θέμα: «Επιχορηγήσεις 1,7 εκατ. ευρώ για την αναβάθμιση δημοτικών παιδικών, βρεφονηπιακών και βρεφικών σταθμών».\n04/04/2019 Δελτίο Τύπου του Υπουργείου Οικονομίας και Ανάπτυξης με θέμα: «Προτάσεις του Αντιπροέδρου της Κυβέρνησης και Υπουργού Οικονομίας και Ανάπτυξης Γιάννη Δραγασάκη, καθώς και δράσεις που ήδη υλοποιούνται για τη συνεργασία Ελλάδας – Βόρειας Μακεδονίας».\n04/04/2019 Δελτίο Τύπου του Υπουργείου Περιβάλλοντος και Ενέργειας με θέμα: «Κοινό ΔΤ - Χρηματοδότηση ΕΕ για έργα υποδομής».\n04/04/2019 Δελτίο Τύπου του ΤΕΕ με θέμα: «Στασινός: Ασφάλιση και φορολογία δημεύουν το εισόδημα των μηχανικών – αναλυτικά παραδείγματα».\n03/04/2019 Δελτίο Τύπου του Υπουργείου Οικονομίας και Ανάπτυξης με θέμα: «Έργα 310 εκ. ευρώ ενέκρινε η Διυπουργική Επιτροπή ΣΔΙΤ».\n03/04/2019 Δελτίο Τύπου του Υπουργείου Οικονομίας και Ανάπτυξης με θέμα: «Παράταση προθεσμίας για την υποβολή αιτήσεων για τα καθεστώτα «Γενικής Επιχειρηματικότητας» και «Συνέργειες & Δικτυώσεις»».\n29/03/2019 Δελτίο Τύπου του Υπουργείου Εσωτερικών με θέμα: «2,3 εκατ. ευρώ σε δήμους της χώρας για την αποκατάσταση ζημιών από την κακοκαιρία».\n28/03/2019 Δελτίο Τύπου του Υπουργείου Εξωτερικών με θέμα: «Κοινή ανακοίνωση των Υπουργείων Οικονομίας & Ανάπτυξης και Εξωτερικών σχετικά με δημιουργία νέου χρηματοδοτικού εργαλείου για την ενίσχυση της δραστηριότητας ελληνικών επιχειρήσεων στα Βαλκάνια και τη Ν.Α. Ευρώπη».\n28/03/2019 Δελτίο Τύπου του Υπουργείου Oικονομικών με θέμα: «Παράταση δηλώσεων για τους παρακρατούμενους φόρους» μέχρι και τη Μεγάλη Δευτέρα 22.04.2019.\n28/03/2019 Δελτίο Τύπου της Ανεξάρτητης Αρχής Δημοσίων Εσόδων με θέμα: «Παράταση υποβολής των καταστάσεων φορολογικών στοιχείων (συγκεντρωτικές προμηθευτών-πελατών)» μέχρι και τη Μεγάλη Δευτέρα 22.04.2019.\n26/03/2019 Δελτίο Τύπου του ΕΤΕΑΝ με θέμα: «Έναρξη Δράσης Δανειοδοτήσεων «Επιχειρηματική Χρηματοδότηση – ΤΕΠΙΧ ΙΙ»».\n26/03/2019 Δελτίο Τύπου του Υπουργείου Περιβάλλοντος και Ενέργειας με θέμα: «Άτυπο ενημερωτικό σημείωμα: Περιφερειακό Χωροταξικό Πλαίσιο Βορείου Αιγαίου».\n22/03/2019 Δελτίο Τύπου του ΤΕΕ με θέμα: «Ανοίγει για εγγραφές το Μητρώο Πτυχιούχων Μηχανικών στο ΤΕΕ».\n22/03/2019 Δελτίο Τύπου του Υπουργείου Εσωτερικών με θέμα: «Υπογραφή Προγραμματικής Σύμβασης Έργου ύψους 18,1 εκατ. ευρώ για την κάλυψη των υδρευτικών αναγκών του Δήμου Ρεθύμνου».\n21/03/2019 Δελτίο Τύπου του Υπουργείου Υποδομών και Μεταφορών με θέμα: «Στα πέντε (5) κορυφαία τεχνικά έργα στον κόσμο η Ολυμπία Οδός. Βραβεύτηκε από την Αμερικανική Ένωση Πολιτικών Μηχανικών».\n21/03/2019 Δελτίο Τύπου του Υπουργείου Εσωτερικών με θέμα: «Ενισχύσεις 10,8 εκατ. ευρώ σε Δήμους της χώρας για την εξόφληση ληξιπρόθεσμων υποχρεώσεών τους προς τρίτους».\n20/03/2019 Δελτίο Τύπου του ΕΦΚΑ με θέμα: «Παράταση ασφαλιστικής ικανότητας έως 30.6.2019».\n19/03/2019 Δελτίο Τύπου της Ανεξάρτητης Αρχής Δημοσίων Εσόδων με θέμα: «Νέος τρόπος υποβολής δηλώσεων απόδοσης παρακρατούμενων φόρων».\n14/03/2019 Δελτίο Τύπου του Υπουργείου Οικονομίας και Ανάπτυξης με θέμα: «Η πλατφόρμα της Ηλεκτρονικής Υπηρεσίας μιας Στάσης, διαθέσιμη και για τη σύσταση Ε.Π.Ε.».\n14/03/2019 Δελτίο Τύπου του Υπουργείου Εσωτερικών με θέμα: ««ΦιλόΔημος»: Νέες εντάξεις έργων ύψους 173,7 εκατ. ευρώ».\n12/03/2019 Δελτίο Τύπου του Υπουργείου Εσωτερικών με θέμα: «4,7 εκατ. ευρώ σε δήμους της χώρας για την αποκατάσταση ζημιών από την κακοκαιρία & για την αντιμετώπιση του φαινομένου της λειψυδρίας».\n08/03/2019 Δελτίο Τύπου του Υπουργείου Περιβάλλοντος και Ενέργειας με θέμα: «Επιτυχής έναρξη του έργου “Τεχνική Υποστήριξη για την υλοποίηση του Εθνικού Σχεδίου Διαχείρισης Αποβλήτων” της ΕΕ».\n06/03/2019 Δελτίο Τύπου της Επιτροπής Ανταγωνισμού με θέμα: «Απόφαση (υπ’αριθμ.647/4.7.2017) της Επιτροπής Ανταγωνισμού, επί της αυτεπάγγελτης έρευνας σε διαγωνισμούς δημοπράτησης δημόσιων έργων μεγάλης αξίας για παράβαση των άρθρων 1 ν.703/77, 1 ν. 3959/2011 και 101 ΣΛΕΕ, ως προς τις εταιρίες που δεν υπήχθησαν στη Διαδικασία Διευθέτησης Διαφορών».\n05/03/2019 Δελτίο Τύπου του Υπουργείου Περιβάλλοντος και Ενέργειας με θέμα: «Σε διαβούλευση το Σχέδιο Ανάπλασης για τη ΔΕΘ-HELEXPO» - Δημόσια Διαβούλευση.\n04/03/2019 Δελτίο Τύπου του Υπουργείου Περιβάλλοντος και Ενέργειας με θέμα: «Ανοίγει ο δρόμος για ευρωπαϊκή χρηματοδότηση έργων λυμάτων σε 14 νέους οικισμούς της χώρας».\n04/03/2019 Δελτίο Τύπου του Υπουργείου Οικονομίας και Ανάπτυξης με θέμα: «Εκδήλωση με τίτλο: «Ελληνική Αναπτυξιακή Τράπεζα: Δυνατότητες & Προοπτικές» του Υπουργείου Οικονομίας και Ανάπτυξης στο 4ο Οικονομικό Φόρουμ των Δελφών».\n01/03/2019 Δελτίο Τύπου του Υπουργείου Οικονομικών με θέμα: «Παράταση προσθεσμίας δήλωσης επαγγελματικού λογαριασμού».\n01/03/2019 Δελτίο Τύπου του Υπουργείου Οικονομικών με θέμα: «Παράταση προσθεσμιών καταβολής οφειλών σε δήμους της ΠΕ Ρεθύμνου».\n28/02/2019 Δελτίο Τύπου της Ανεξάρτητης Αρχής Δημοσίων Εσόδων με θέμα: «Παράταση προθεσμιών για τους Νομούς Χανίων και Ρεθύμνου».\n27/02/2019 Δελτίο Τύπου του Υπουργείου Οικονομικών με θέμα: «Υφυπουργού Οικονομικών για την Κρήτη».\n27/02/2019 Δελτίο Τύπου του Υπουργείου Εσωτερικών με θέμα: «Επιχορηγήσεις 4 εκατ. ευρώ για την αναβάθμιση δημοτικών παιδικών, βρεφονηπιακών και βρεφικών σταθμών».\n26/02/2019 Δελτίο Τύπου του Υπουργείου Εσωτερικών με θέμα: «Έκτακτες ενισχύσεις ύψους 950.000 ευρώ σε δήμους του νομού Χανίων και Επιχορηγήσεις ύψους 1,2 εκατ. ευρώ για την ενίσχυση των πληγέντων από φυσικές καταστροφές».\n22/02/2019 Δελτίο Τύπου του Υπουργείου Εσωτερικών με θέμα: «ΦιλόΔημος: Νέα χρηματοδότηση 20 εκατ. ευρώ για τα Δημοτικά Λιμενικά Ταμεία - Στα 2 δισ. ευρώ τα Προγράμματα που είναι διαθέσιμα στους Δήμους».\n22/02/2019 Δελτίο Τύπου του Συμβουλίου ΕΕ με θέμα: «Πρόγραμμα InvestEU: Το Συμβούλιο καθορίζει τη θέση του για ένα βελτιωμένο μέσο προς στήριξη των επενδύσεων, της ανάπτυξης και της απασχόλησης στην ΕΕ».\n20/02/2019 Δελτίο Τύπου του Υπουργείου Εσωτερικών με θέμα: «4,4 εκατ. ευρώ σε δήμους της χώρας για την αποκατάσταση ζημιών από την κακοκαιρία & για την αντιμετώπιση του φαινομένου της λειψυδρίας».\n19/02/2019 Δελτίο Τύπου του Υπουργείου Εσωτερικών με θέμα: «Έκτακτη ενίσχυση 600.000 ευρώ στον δήμο Πλατανιά του νομού Χανίων για την αντιμετώπιση ζημιών».\n18/02/2019 Δελτίο Τύπου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης με θέμα: «Εφαρμογή της αύξησης του κατώτατου μισθού - Εγκύκλιος με οδηγίες από το Υπ. Εργασίας» (πηγή: taxheaven.gr)\n18/02/2019 Δελτίο Τύπου του Υπουργείου Περιβάλλοντος και Ενέργειας με θέμα: «Συνάντηση του Υφ. Περιβάλλοντος και Ενέργειας, Γ. Δημαρά, με εκπροσώπους των Γεωτεχνικών κλάδων για το Π.Δ. 99.2018».\n18/02/2019 FIDIC: Press Release - World Bank signs five-year agreement to use FIDIC standard contracts (πηγή: ΣΕΓΜ)\n18/02/2019 Δελτίο Τύπου του Υπουργείου Υποδομών και Μεταφορών με θέμα: «Οι δηλώσεις του Υπουργού Υποδομών και Μεταφορών κ. Χρήστου Σπίρτζη και της Ευρωπαίας Επιτρόπου αρμόδιας για την Περιφερειακή Πολιτική της Ε.Ε κ. Κορίνας Κρέτσου κατά τη διάρκεια της κοινής συνέντευξης Τύπου που πραγματοποιήθηκε σήμερα στο Υπουργείο Υποδομών και Μεταφορών».\n18/02/2019 Δελτίο Τύπου του ΤΜΕΔΕ με θέμα: ««e-Διακηρύξεις»: Νέο βήμα μπροστά με εξατομίκευση περιεχομένου και ευκολότερη αναζήτηση».\n18/02/2019 Δελτίο Τύπου της Περιφέρειας Θεσσαλίας με θέμα: «Ο Περιφερειάρχης Θεσσαλίας βραβεύτηκε από το ΣΑΤΕ για τη συμβολή το 2015 στην αλλαγή της ευρωπαϊκής αρχιτεκτονικής της χρηματοδότησης των έργων στη χώρα μας από το ΕΣΠΑ 2007 -2014» - Αναδημοσιεύσεις\n08/02/2019 Δελτίο Τύπου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης με θέμα: «Επέκταση της κλαδικής συλλογικής σύμβασης εργασίας των εργαζομένων σε μεταλλευτικές επιχειρήσεις».\n08/02/2019 Δελτίο Τύπου του ΤΕΕ/ΤΚΜ με θέμα: «Πόρισμα Ομάδας Εργασίας του ΤΕΕ/ΤΚΜ για το θεσμικό πλαίσιο αδειών λιμενικών υποδομών».\n08/02/2019 Δελτίο Τύπου του Υπουργείου Εσωτερικών με θέμα: «3,1 εκατ. ευρώ σε δήμους της χώρας για την αποκατάσταση ζημιών από την κακοκαιρία & για την αντιμετώπιση του φαινομένου της λειψυδρίας».\n08/02/2019 Δελτίο Τύπου του Υπουργείου Οικονομίας και Ανάπτυξης με θέμα: «Η πλατφόρμα της Ηλεκτρονικής Υπηρεσίας Μιας Στάσης (e-ΥΜΣ) διαθέσιμη και για τη σύσταση ΟΕ και ΕΕ».\n06/02/2019 Δελτίο Τύπου του Υπουργείου Οικονομίας και Ανάπτυξης με θέμα: «Μνημόνιο συνεργασίας για την προετοιμασία εισαγωγής Μικρομεσαίων Επιχειρήσεων στο Χρηματιστήριο Αθηνών».\n01/02/2019 Δελτίο Τύπου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης με θέμα: «Δήλωση μεταβολής αποδοχών λόγω αύξησης του κατώτατου μισθού».\n28/01/2019 Δελτίο Τύπου του Υπουργείου Περιβάλλοντος και Ενέργειας με θέμα: «Στάλθηκε στις Βρυξέλλες το ΕΣΕΚ».\n23/01/2019 Δελτίο Τύπου του Υπουργείου Εσωτερικών με θέμα: «5 εκατ. ευρώ σε δήμους της χώρας για την αποκατάσταση ζημιών από την κακοκαιρία & για την αντιμετώπιση του φαινομένου της λειψυδρίας».\n22/01/2019 Δελτίο Τύπου του Υπουργείου Οικονομικών με θέμα: «Ρύθμιση χρεών πυρόπληκτων».\n22/01/2019 Δελτίο Τύπου του Υπουργείου Εσωτερικών με θέμα: ««ΦιλόΔημος»: Νέα Πρόσκληση ύψους 100 εκατ. ευρώ για μεγάλα έργα ύδρευσης».\n18/01/2019 Δελτίο Τύπου του Υπουργείου Περιβάλλοντος και Ενέργειας με θέμα: «Ξεκινάει η υλοποίηση του έργου «Τεχνικός και επιστημονικός συντονισμός της εκπόνησης ΕΠΜ, σχεδίων ΠΔ και Σχεδίων Διαχείρισης για τις περιοχές του δικτύου Natura 2000»».\n17/01/2019 Δελτίο Τύπου του Υπουργείου Εσωτερικών με θέμα: «Παρατείνεται η προθεσμία δήλωσης μη ηλεκτροδοτούμενων ακινήτων στους ΟΤΑ».\n08/01/2019 Δελτίο Τύπου του Υπουργείου Οικονομίας και Ανάπτυξης με θέμα: «Καταβολή επιχορήγησης 900.000.000€ στο ΤΑΝΕΟ».\n07/01/2019 Δελτίο Τύπου του Υπουργείου Οικονομίας και Ανάπτυξης με θέμα: «Πρόσκληση για επιχειρηματικά σχέδια στο INTERREG V-A Ελλάδα-Βουλγαρία».\n04/01/2019 Δελτίο Τύπου του Υπουργείου Περιβάλλοντος και Ενέργειας με θέμα: «Κίνητρα για την ανακύκλωση, τη διαλογή στην πηγή και την κυκλική οικονομία» - Δημόσια Διαβούλευση του Υπουργείου Περιβάλλοντος και Ενέργειας με θέμα: «Πρόταση νομοθετικής ρύθμισης για την ενίσχυση δράσεων κυκλικής οικονομίας - Κανονισμός τιμολόγησης ΦΟΣΔΑ».\n02/01/2019 Δελτίο Τύπου της Ανεξάρτητης Αρχής Δημοσίων Εσόδων με θέμα: «Αλλαγή ηλεκτρονικής πρωτοκόλλησης».


Όλα τα κουρέματα που αξίζουν την προσοχή μας το 2022 | VOGUE.GR\nΟι αλλαγές που θα κάνουμε στα μαλλιά μας μέσα από 5 trending κουρέματα.\nΌσο οδεύουμε προς τους πιο θερμούς μήνες, οι αλλαγές που προετοιμαζόμαστε να κάνουμε στα μαλλιά μας κινούνται κυρίως στους άξονες των “easy to style” κουρεμάτων, που εξυπηρετούν κάθε τύπο μαλλιών και με λίγη προσπάθεια μπορούν με να φτιαχτούν έτσι ώστε να δείχνουν πάντα on fleek. Αν και αποτελεί πρόκληση, το κατάλληλο κούρεμα για το πρόσωπο και το στιλ μας δεν είναι ακατόρθωτο να βρεθεί ενώ ταυτόχρονα εμπνέεται και από τις τελευταίες τάσεις.\nΑυτό που χρειάζεται είναι όρεξη για αλλαγή και πειραματισμό, καθώς και σωστή ενημέρωση για τα πιο trending styles της σεζόν. Η Vogue συγκεντρώνει παρακάτω τα 5 δημοφιλέστερα, για να πάρετε ιδέες και να αποφασίσετε από τώρα τις αλλαγές που θα τολμήσετε στα μαλλιά σας:\nΤο octopus haircut πήρε το όνομά του από το ομώνυμο ζώο μιας και η «σιλουέτα του» είναι έτσι που δίνει κέφαλι ένα κυκλικό σχήμα που μοιάζει με αυτό του σώματος του χταποδιού. Με μικρές δόσεις από το viral wolf cut και το 70s shag, το μοντέρνο octopus haircut είναι ιδανικό για τις γυναίκες που έχουν ήδη layers στα μαλλιά τους και θέλουν να τους δώσουν μια εναλλακτική, πιο edgy διάσταση.\nΟι bottleneck αφέλειες είναι οι πιο χοτ αφέλειες τώρα, και αυτό γιατί ταιριάζουν στα περισσότερα πρόσωπα. Σχετικά μακριές στο πλάι και τόσο κοντές όσο πρέπει στο κέντρο, αυτές οι αφέλειες είναι η ευκαιρία να τολμήσετε το συγκεκριμένο κούρεμα με τον πιο ασφαλή τρόπο.\nΠάντα διαχρονικό και elegant, το ίσιο κοντό καρέ είναι πάντα in fashion. Για τη φετινή άνοιξη, η κορυφαία βερσιόν του είναι αυτή που ενισχύεται από την προσθήκη κοντών αφελείων που δίνουν νεανικό και girly χαρακτήρα στο κούρεμα.\nΑν αγαπάτε τα μαλλιά με όγκο και κίνηση, το 70s inspired shag κούρεμα θα σας ενθουσιάσει. Σε ίσια ή κυματιστά μαλλιά είναι πάντα relevant και φρέσκο, χαρίζοντας μια κομψή, μποέμ διάθεση σε κάθε στιλ μαλλιών.\nΈνα κράμα του τολμηρού mullet και του κλασικού pixie κουρέματος, το mixie είναι αναμφίβολα η πιο cool εκδοχή των δύο. Χωρίς να είναι τόσο edgy όσο το mullet, αλλά εξίσου ιδιαίτερο, είναι η σωστή επιλογή για όσες δεν φοβούνται να αλλάξουν τελείως εικόνα.\nHAIR TRENDS HAIRCUTS HAIRSTYLE INSPO ΙΔΕΕΣ ΚΟΥΡΕΜΑΤΑ ΜΑΛΛΙΑ ΟΜΟΡΦΙΑ ΤΑΣΕΙΣ